Empat ditahan terlibat sindiket penipuan jual beli barangan kemas – Bukit Aman

KUALA LUMPUR, 29 Jan – Polis Diraja Malaysia (PDRM) menumpaskan satu sindiket penipuan jual beli barangan kemas dalam talian susulan penahanan empat individu menerusi dua serbuan berasingan di ibu negara dan Selangor, Khamis lepas.

Setiausaha PDRM Datuk Noorsiah Mohd Saaduddin berkata empat individu yang ditahan itu berumur 26 hingga 45 tahun terdiri daripada seorang lelaki dan tiga wanita termasuk seorang bertaraf pemastautin tetap yang disyaki dalang utama sindiket terbabit.

Noorsiah berkata sindiket itu dipercayai aktif menjalankan penipuan sejak pertengahan 2022 dengan mewujudkan kumpulan melalui aplikasi Telegram dan Instagram bagi mengiklankan barang kemas dan seterusnya mencari mangsa.

“Mangsa yang berminat dengan barang kemas yang diiklankan akan dihubungi oleh ahli sindiket dan akan diarahkan untuk membuat pembayaran ke akaun tertentu.

Mengulas lanjut, Noorsiah berkata semasa serbuan sebanyak enam unit telefon bimbit, dua kad bank, tujuh salinan perbualan dalam aplikasi WhatsApp yang disyaki digunakan untuk kegiatan penipuan jual beli barang kemas secara dalam talian telah dirampas.

“PDRM percaya melalui penahanan sindiket itu, sekurang-kurangnya enam kes berkaitan penipuan jual beli barangan kemas berjaya diselesaikan melibatkan jumlah kerugian keseluruhan RM17,100,” katanya.

“Orang ramai dinasihatkan agar sentiasa berwaspada bagi mencegah kes-kes sebegini daripada terus berleluasa. Mereka boleh mendapatkan maklumat dan nasihat dengan membuat rujukan dengan pihak Jabatan Siasatan Jenayah Komersial atau menghubungi National Scam Response Center di talian 997,” katanya.


Lapan premis diserbu tawar khidmat kecantikan tidak bertauliah

DENGKIL, 21 Feb – Kegiatan menawarkan pelbagai perkhidmatan kecantikan dengan harga lebih murah daripada pusat kecantikan berlesen serta bertauliah terbongkar apabila lapan premis dikendalikan warga asing diserbu oleh Jabatan Imigresen hari ini.

Ketua Pengarah Imigresen Datuk Seri Khairul Dzaimee Daud berkata dalam serbuan di sekitar Lembah Klang, Negeri Sembilan dan Pulau Pinang itu, sebanyak 21 individu ditahan terdiri daripada lima wanita warga Indonesia, 15 wanita warga Vietnam dan seorang lelaki warga Vietnam berumur 25 hingga 40 tahun.

Beliau berkata kesemua ditahan dipercayai pekerja di premis berkenaan yang beroperasi sejak 2019 dan menawarkan perkhidmatan kecantikan dengan mengenakan caj murah antara RM350 hingga RM8,000.

“Kesemua ditahan didapati bekerja di premis menyediakan perkhidmatan termasuk rawatan kompleks memerlukan penggunaan peralatan perubatan tertentu seperti Rhinoplasty bagi rawatan mencantikkan hidung, rawatan suntikan bagi membesarkan anggota badan tertentu, rawatan pemutihan gigi, suntikan vitamin C dan botoks, selain perkhidmatan menguruskan badan.

“Rata-rata pelanggan tertarik modus operandi mereka yang mengenakan caj seperti suntikan di bahagian mata (eye filler) berharga RM350, suntikan membesarkan payu dara (RM1,900) dan suntikan botoks (RM3,500) manakala pembedahan plastik mengenakan caj RM8,000,” katanya dalam sidang media selepas menyertai operasi berkenaan di Southville City di sini hari ini.

Khairul Dzaimee berkata pusat kecantikan berkenaan mempromosikan perkhidmatan mereka melalui media sosial bagi menarik minat pelanggan yang mahu mendapatkan perkhidmatan tersebut.

“Mereka menggunakan platform Wechat, Facebook selain Instagram bagi tujuan tersebut dan rata-rata pelanggan adalah warganegara Malaysia seperti suri rumah dan pegawai eksekutif,” katanya.

Beliau berkata hasil siasatan juga mendapati kesemua ditahan tidak mempunyai kemahiran profesional serta tidak diiktiraf Kementerian Kesihatan (KKM) yang boleh mendatangkan risiko kematian, kerosakan organ dan tubuh badan.

Menurutnya, kesemua suspek ditahan di bawah Seksyen 6(1)(c) dan Seksyen 15(1)(c) Akta Imigresen 1959/63 (Akta 155) iaitu masuk dan tinggal di Malaysia tanpa pasport atau pas sah serta tinggal lebih masa selepas tamat tempoh selain Peraturan 39(b) Peraturan-Peraturan Imigresen 1963 kerana menyalahgunakan pas lawatan sosial.- BERNAMA


PEMERKASA Tambahan: ATM bina enam hospital medan- Ismail Sabri

KUALA LUMPUR 3 Jun – Angkatan Tentera Malaysia (ATM) akan membina enam lagi Hospital Medan bagi menampung jumlah pesakit COVID-19 yang kian meningkat, demikian menurut Menteri Kanan Pertahanan Datuk Seri Ismail Sabri Yaakob.

Beliau berkata pembinaan berkenaan adalah selaras dengan pengumuman kerajaan yang memperuntukkan sebanyak RM1 bilion bagi meningkatkan kapasiti dan memperkukuhkan kesihatan awam di bawah Program Strategik Memperkasa Rakyat dan Ekonomi Tambahan (PEMERKASA Tambahan), 31 Mei lalu.

“Peruntukan berkenaan akan digunakan untuk menambahkan tenaga kerja seperti doktor, paramedik, peralatan kesihatan dan lain-lain lagi. Makanya, kita akan ada lapan buah Hospital Medan (termasuk dua yang diumumkan sebelum ini) dengan peruntukan baharu ini.

“Apa yang dilakukan pihak ATM ini bukan sahaja boleh membantu kerajaan menangani isu COVID-19 malah isu berkaitan (pemberian) vaksin,” katanya pada sidang media selepas menghadiri program pelancaran pembinaan Hospital Modular COVID-19 ATM di Hospital Angkatan Tentera Tuanku Mizan di sini hari ini.

Menerusi peruntukan RM1 bilion itu, RM450 juta diperuntukkan bagi meningkatkan kapasiti katil dan peralatan Unit Rawatan Rapi (ICU) untuk rawatan COVID-19, bukan sahaja di hospital seliaan Kementerian Kesihatan tetapi juga Hospital pengajar Universiti Awam seperti UiTM, UPM dan UKM serta melalui Hospital Medan ATM seperti di Sabah dan Sarawak.

Sebanyak RM550 juta lagi diperuntukkan untuk menampung pertambahan kos operasi dan pengurusan dalam menangani krisis kesihatan COVID-19 termasuk ubat, reagen untuk saringan serta lantikan pegawai secara kontrak.

Pada 23 Mei lalu, Ismail Sabri dilapor berkata ATM akan membina dua lagi Hospital Medan bagi merawat pesakit COVID-19 dan setakat ini, sebanyak tiga Hospital Medan telahpun beroperasi iaitu di Tawau, Sabah; Kapit, Sarawak dan Kepala Batas, Pulau Pinang.


Rumah Seram Melaka sasar 300,000 pengunjung

SERI NEGERI 4 Jan. – Rumah Seram Melaka yang akan menjadi tarikan terbaharu Melaka bermula Mei tahun ini dijangka mampu menarik kehadiran 300,000 pengunjung.

Ketua Menteri Datuk Seri Utama Haji Sulaiman Md Ali berkata, projek yang dijangka siap sebelum sambutan Hari Raya Aidilfitri itu bakal menyajikan pengunjung dengan pelbagai genre seram dan misteri bertitik tolak daripada cerita-cerita seram masyarakat serta peristiwa hitam yang pernah berlaku di Melaka.

Selain itu, jelasnya, selain menampilkan elemen seram, ia juga bakal membawa pengunjung menimba ilmu pengetahuan melalui pengisian cerita-cerita sejarah seperti Lagenda Hang Tuah Lima Bersaudara dan juga Hikayat Puteri Hang Li Po dalam bentuk yang lebih interaktif.

“Kenapa kita tampilkan elemen seram? Sebabnya, kita tiada lagi elemen seram itu di negeri ini. Jadi, kita mahu menampilkan kepelbagaian dalam tarikan pelancongan di negeri ini.

“Jadi, kita percaya dengan tarikan pelancongan baharu ini kita dijangka boleh menarik kehadiran 300,000 pengunjung untuk hadir dan merasai pengalaman mereka di sini,” katanya.

Beliau berkata demikian ketika hadir menyaksikan majlis menandatangani kontrak pembangunan Rumah Hantu Melaka di antara Menara Taming Sari Berhad dengan RBA Risk Advisors Sdn Bhd, di Bilik Majlis Mesyuarat Kerajaan Negeri di Seri Negeri, di sini, hari ini.

Hadir sama Setiausaha Kerajaan Negeri Datuk Seri Dr Hasim Hasan; Pengerusi Jawatankuasa Pelancongan, Warisan dan Kebudayaan negeri Datuk Muhammad Jailani Khamis; Pengarah MOTAC Melaka Yeow Chin Chai dan Pengurus Besar Bahagian Promosi Pelancongan Sa’ari Basiron.

Dalam pada itu, Sulaiman berkata, bagi merancakkan promosi Rumah Seram Melaka, pelbagai bentuk hebahan akan diadakan termasuklah seperti konsert mini, roadshow, wall projection dan maskot akan digerakkan.

Untuk rekod, Rumah Seram Melaka merupakan satu nilai pelaburan berjumlah RM21 juta yang akan dibangunkan pihak swasta bersama anak syarikat kerajaan negeri di kawasan perkarangan Menara Taming Sari dan dijangka dibuka pada Mei tahun ini.


Permit import gandum dibatalkan – Ismail Sabri

Beliau berkata perkara berkenaan dipersetujui Ahli Jemaah Menteri pada Mesyuarat Kabinet hari ini yang diawalkan sehari bagi membincangkan isu peningkatan kos sara hidup dan penawaran bahan makanan.

“Semua kementerian juga diminta menyenaraikan AP bagi barangan lain yang boleh dimansuhkan untuk menjaga kepentingan pengguna Keluarga Malaysia,” katanya dalam kenyataan hari ini selepas selesai mempengerusi mesyuarat Kabinet.

Isu jaminan bekalan makanan menjadi perhatian serius bermula selepas Indonesia dilapor melarang eksport kelapa sawit, kemudian diikuti langkah India yang melaksana larangan eksport gandum.

Perdana Menteri hari ini turut mengumumkan AP ayam dimansuhkan termasuk ayam bulat dan keratan ayam bertujuan meningkatkan peluang penglibatan pengimport menyediakan lebih banyak sumber bekalan sebagai antara langkah jangka pendek mengatasi isu bekalan ayam buat masa ini.


Kerajaan berhasrat lahirkan pengguna bijak, peniaga beretika – PM

KUALA LUMPUR, 26 Mac – Kerajaan, melalui Kementerian Perdagangan Dalam Negeri dan Hal Ehwal Pengguna (KPDNHEP), berhasrat melahirkan pengguna yang bijak dan berdaya upaya serta peniaga beretika, kata Perdana Menteri Datuk Seri Ismail Sabri Yaakob.

Justeru, beliau berkata pelbagai program kepenggunaan dirangka oleh KPDNHEP bagi memperkasa pengguna terutama dalam aspek literasi kewangan, keputusan membeli dan ganti rugi.

“Saya mengharapkan agar semua pihak dapat menghayati dan mempraktikkan hak-hak anda sebagai seorang pengguna dalam menjalankan urus niaga seharian,” katanya ketika merasmikan Sambutan Hari Pengguna Kebangsaan (HPK) 2022 di sini hari ini.

Beliau berkata sehingga akhir bulan lepas, daripada keseluruhan aduan yang diterima oleh kementerian, sebanyak 36.45 peratus atau 24,150 adalah berkaitan transaksi secara dalam talian.

Perdana Menteri berkata ia berikutan pelaksanaan Perintah Kawalan Pergerakan (PKP) pada Mac 2020 yang menyaksikan perubahan dalam trend pembelian pengguna yang memfokus kepada urus niaga secara dalam talian.

“Ini memberi indikasi bahawa sebilangan besar pengguna menyedari dan memahami hak mereka dengan menyalurkan aduan apabila berlakunya sebarang salah laku oleh peniaga,” katanya.

Sehubungan itu, Ismail Sabri berkata bagi memperkasa digitalisasi pengguna, kerajaan telah membangunkan aplikasi telefon pintar ezAdu untuk mempelbagaikan platform penyaluran aduan sekali gus memantapkan inisiatif perlindungan pengguna.

Beliau berkata aplikasi yang dibangunkan pada 2015 itu ditambah baik tahun lepas bagi membolehkan pengadu menyalurkan aduan serta-merta melalui telefon pintar masing-masing.

Ismail Sabri juga menasihati pengguna yang berurusan secara dalam talian supaya menyemak semua maklumat sebelum menjalankan sebarang urus niaga bagi mengelak daripada ditipu.

Beliau turut menitipkan panduan kepada pengguna antaranya mendapatkan maklumat dan khidmat nasihat daripada pegawai KPDNHEP sebelum melakukan sebarang urusan pembelian jika berasa waswas atau tidak pasti.

“Dapatkan maklumat mengenai fungsi, peranan kementerian dan operasi yang telah dilaksanakan melalui laman sesawang rasmi, Facebook, Twitter dan risalah sebagai panduan,” katanya.


Lebih 15.4 juta populasi dewasa terima dos penggalak

KUALA LUMPUR, 18 Mac – Sebanyak 15,425,524 individu dewasa atau 65.6 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data menerusi laman web COVIDNOW, sejumlah 22,940,801 atau 97.5 peratus daripada populasi sama telah melengkapkan vaksinasi mereka manakala 23,216,630 atau 98.7 peratus menerima sekurang-kurangnya satu dos vaksin.

Bagi populasi kanak-kanak berusia lima hingga 11 tahun, sebanyak 1,221,990 individu atau 34.4 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids).

Bagi remaja berusia 12 hingga 17 tahun pula, sebanyak 2,841,412 individu atau 91.3 peratus daripada populasi itu telah melengkapkan vaksinasi mereka manakala 2,940,403 atau 94.5 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 46,039 dos diberikan semalam meliputi 13,256 dos pertama; 2,166 dos kedua dan 30,617 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,376,641.

Sementara itu, menurut portal GitHub Kementerian Kesihatan, 86 kes kematian akibat COVID-19 direkodkan semalam dengan Perak tertinggi iaitu 16 kes, diikuti Selangor 14 kes, Kedah (10), Melaka (lapan) dan Johor (tujuh).

Selain itu, Kelantan, Pulau Pinang, Sabah dan Terengganu masing-masing melaporkan enam kes, Negeri Sembilan (empat), Pahang (dua) manakala satu kes direkodkan di Kuala Lumpur.- BERNAMA


Kes bunuh di Tawau: Reman lapan anggota polis dilanjut seminggu

TAWAU, 1 Feb – Tempoh reman lapan anggota polis termasuk empat pegawai kanan bagi membantu siasatan kes bunuh pemandu e-hailing di sebuah ladang sawit di sini pada 13 Jan lepas, dilanjutkan tujuh hari lagi bermula esok.

Majistret Dzul Elmy Yunus membenarkan permohonan lanjutan reman oleh polis pada prosiding di Ibu Pejabat Polis Daerah Tawau di sini hari ini.

Semalam, Pesuruhjaya Polis Sabah Datuk Idris Abdullah dilapor berkata kes bunuh itu bermotifkan cemburu dan lebih bersifat peribadi serta tidak melibatkan isu keselamatan di Sabah.

Pada 30 Jan lepas, seorang penganggur, Nurima Juli, 33, didakwa di Mahkamah Majistret Tawau atas pertuduhan membunuh Nurman Bakaratu, 61, di ladang sawit berhampiran Jalan Anjur Juara, Jalan Apas, Batu 5, di sini antara 7.30 hingga 9 malam, 13 Jan lepas.


Saraya dilantik KSU MOTAC baharu

Mengumumkan perkara itu, Ketua Setiausaha Negara Tan Sri Mohd Zuki Ali dalam kenyataan hari ini berkata pelantikan Saraya, 59, adalah berdasarkan kelayakan, ciri-ciri kepimpinan dan pengalaman luas beliau sepanjang memegang beberapa jawatan dalam pelbagai bidang.

“Saya percaya dengan pengalaman, pengetahuan dan kredibiliti yang dimilikinya, beliau dapat memacu sektor pelancongan dan kebudayaan Malaysia sebagai antara penyumbang utama kepada ekonomi negara,” kata Mohd Zuki.

Saraya telah berkhidmat dalam perkhidmatan awam selama 33 tahun sebagai Pegawai Tadbir dan Diplomatik bermula pada 1 Ogos 1989 dan mempunyai Ijazah Sarjana Pentadbiran Am dari Universiti New York, Amerika Syarikat.


Misi jadikan Real Merlimau sehebat Real Madrid

PENUBUHAN Akademi Bola Sepak Real Merlimau (ABSRM) dilihat mampu menjadi platform dalam mencungkil bakat dan usaha mencari pelapis bola sepak negara yang baharu.

Ahli Dewan Undangan Negeri (Adun) Merlimau Dr Akmal Saleh berkata, ABSRM itu yang dikendalikan oleh jurulatih yang terlatih dan bertauliah untuk melatih anak-anak berusia antara tujuh hingga 12 tahun yang berminat dalam sukan nombor satu negara ini.

Katanya lagi, penubuhan akademi bola sepak itu juga akan membantu mencari bakat muda baharu untuk diketengahkan ke peringkat lebih tinggi selain memberi pendedahan program latihan.

“Besar harapan kita Real Merlimau akan ke Real Madrid suatu hari nanti, jadi anak-anak yang mempunyai bakat perlu digilap dengan cara yang betul selain komitmen daripada ibu bapa juga perlu bagi menggerakkan anak-anak ini,” katanya.

Menurutnya, meskipun ia berlangsung di kawasan Dewan Undangan Negeri (DUN) Merlimau namun penyertaan terbuka kepada semua kanak-kanak yang berminat termasuklah mereka yang dari luar Melaka.

“Buat waktu ini penyertaan seramai 30 orang, Insyaallah mungkin akan bertambah selain kita tawarkan kepada mereka dari luar Melaka termasuklah Muar mahupun Tangkak, Johor.

“Mereka ini hanya dikenakan yuran serendah RM20 sebulan dan latihan akan diadakan setiap Sabtu sekiranya ada ibu bapa yang tidak berkemampuan, hanya maklumkan kepada kami bagi pembayaran yuran itu,” katanya.

Beliau yang juga Exco Kesihatan dan Anti Dadah negeri berkata, kanak-kanak dalam lingkungan usia ini adalah sasaran mereka untuk dilatih kerana mudah digilap bakatnya.


‘Air susu’ belenggu penduduk Perkampungan Portugis

BANDAR HILIR 10 Mei – Penduduk di Perkampungan Portugis, di sini, bukan sahaja bimbang akan keselamatan diri mereka malah risau perniagaan diusahakan terjejas susulan masalah bekalan air yang didakwa tercemar.

Penduduk mendakwa masalah air kotor sehingga kelihatan seperti air susu berlarutan sejak dua minggu lalu sehingga ada yang mengadu mengalami kegatalan kulit.

Dakwa mereka lagi, masalah itu terjadi selepas kerja-kerja pengorekan saluran paip di perkampungan itu tiga minggu lalu sehingga menerima bekalan air keruh pada waktu pagi dan malam.

Menurut peniaga gerai makan, Connie Elizabeth Derouche, 57, berkata, sejak berlaku pencemaran air itu perniagaannya agak terjeas apabila pelanggan kurang berkunjung untuk menjamu selera.

Sementara itu, Pengerusi Jawatankuasa Pembangunan dan Komuniti Perkampungan Portugis, Marina Linda Danker berkata, kejadian itu menimbulkan rasa kebimbangan dalam kalangan penduduk sama ada selamat digunakan atau sebaliknya.

“Kita minta agar pihak Syarikat Air Melaka Berhad (SAMB) melakukan dan menjalankan sampel air. Saya ada tanyakan orang luar mereka turut luahkan perkara sama.

“Kita bukan apa, risau kalau betul ada bahan kimia atau apa kerana air keperluan utama digunakan untuk memasak, mandi dan pelbagai lagi,” katanya.


KSI-MMU hab promosi bahasa dan budaya Korea

AYER KEROH 25 Mei – Universiti Multimedia (MMU) bakal menjadi hab dalam mempromosikan bahasa dan budaya Korea menerusi King Sejong Institute (KSI)-MMU.

Presiden MMU Prof Datuk Dr Mazliham Mohd Su’ud berkata, menerusi jalinan kerjasama itu MMU menjadi cawangan ketiga untuk KSI di negara ini dan antara 234 institut seluruh dunia.

“Objektif kerjasama ini adalah memberi peluang kepada orang ramai untuk meneroka dan memahami dunia Korea melalui pelbagai acara, pertandingan serta kelas pengajian,” katanya.

Hadir sama pada majlis itu Duta Republik Korea Lee Chi Beom, Konsulat Korea Ke Malaysia Na Sae Ju dan Pengarah KSI-MMU Melaka Dr Ong Sue Lyn.

“Dikesempatan ini saya mengambil peluang mengucapkan terima kasih dan tahniah kepada KSI-MMU Melaka kerana berjaya anjurkan program ini selain ia akan memberi inspirasi kepada orang ramai untuk mempelajari budaya Korea,” katanya.

Sementara itu, Pengarah Yayasan KSI Lee Hae Young berkata, walaupun berlakunya penuLaran wabak COVID-19 namun bilangan pelajar di KSI di Malaysia mencatatkan peningkatan sebanyak 20 peratus.

“Malah selaras dengan trend semasa KSI-MMU kini menyediakan pembelajaran bahasa dalam talian melalui aplikasi pelbagai kandungan untuk perkongsian pendidikan dan budaya Korea yang lebih dinamik,” katanya.


Polis selamatkan lima individu dikurung sindiket penipuan

KUALA LUMPUR 2 Ogos – Polis berjaya menyelamatkan lima individu warga tempatan yang dikurung oleh sindiket penipuan dalam serbuan di sebuah kondominium di Jalan Kuching, di sini pada Jumaat lalu.

Ketua Polis Kuala Lumpur Datuk Azmi Abu Kassim berkata, mangsa yang terdiri daripada empat lelaki dan seorang wanita diselamatkan susulan siasatan polis dalam kes pembunuhan di sebuah bilik hotel di Jalan Ceylon Sabtu lalu

.Beliau berkata pada Jumaat, seorang wanita berusia 20-an telah membuat laporan polis selepas gagal menghubungi suaminya yang keluar rumah sejak 29 Julai.

“Wanita itu memberitahu suaminya berada di sebuah kondominium di Jalan Kuching, Kuala Lumpur dan hasil maklumat berkenaan, sepasukan anggota polis telah ke kondominium tersebut dan berjaya menyelamatkan lima individu terbabit, tujuan mereka dikurung masih disiasat,” katanya dalam sidang media di Ibu Pejabat Polis Kontinjen Kuala Lumpur hari ini.

Azmi berkata siasatan ke atas lima individu berkenaan telah membawa polis ke sebuah bilik hotel di Jalan Ceylon di mana mayat suami wanita itu yang berusia 28 tahun ditemukan terbaring dipercayai dibunuh.

“Siasatan terhadap kamera litar tertutup hotel berkenaan berjaya mengesan lima individu yang memasuki bilik bersama mangsa dan dua serbuan telah dilakukan di Jalan Kuching serta di sebuah kediaman di Bangsar South dan berjaya menahan tujuh suspek lelaki warga tempatan berusia 18 hingga 26 tahun,” katanya.

Azmi berkata polis turut merampas 34 keping kad bank, 35 keping kad sim, 31 unit telefon bimbit, sebuah komputer riba, sepucuk pistol angin, sebuah motosikal dan sebuah kereta daripada kesemua suspek.

“Kesemua suspek direman sehingga 6 Ogos bagi membantu siasatan. Kes disiasat mengikut Seksyen 302 Kanun Keseksaan kerana membunuh dan motif pembunuhan masih dalam siasatan,” katanya.


Pemilik syarikat kawalan keselamatan didakwa terima rasuah tutup kes kematian COVID-19

KUALA LUMPUR, 7 Mac – Seorang pemilik syarikat kawalan keselamatan mengaku tidak bersalah di Mahkamah Sesyen di sini hari ini atas dua pertuduhan menerima rasuah berjumlah RM200,000 untuk menutup kes kematian seorang pekerja warga Bangladesh akibat COVID-19, tahun lepas.

Mengikut pertuduhan pertama dan kedua, C. Mahenthiran, 51, didakwa menerima suapan berjumlah RM200,000 daripada pemilik kilang air batu sebagai dorongan bagi membantu lelaki itu daripada dikenakan tindakan dan menutup kes kematian pekerja warga asing akibat COVID-19.

Dia didakwa melakukan kesalahan itu di hadapan sebuah premis di Taman Sri Ehsan dan di hadapan sebuah bank di Kepong di sini pada 29 Julai dan 3 Ogos 2021.

Pertuduhan dikemukakan mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang membawa hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000 atau mana-mana yang lebih tinggi,  jika sabit kesalahan.

Mahenthiran turut mengaku tidak bersalah atas dua pertuduhan pilihan iaitu memperdayakan mangsa sama sehingga mendorongnya menyerahkan wang itu supaya tidak dikenakan tindakan daripada Polis Diraja Malaysia, Kementerian Kesihatan Malaysia dan Kementerian Perdagangan Antarabangsa dan Industri.

Dia didakwa melakukan perbuatan itu pada tempat, tarikh dan masa sama dan pertuduhan mengikut Seksyen 417 Kanun Keseksaan yang memperuntukkan hukuman penjara maksimum lima tahun atau dengan denda atau kedua-duanya, jika sabit kesalahan.

Pegawai Pendakwa SPRM Selangor Mohd Aliff Shaharuzaman menawarkan jaminan RM50,000 bagi kesemua pertuduhan dan memohon kes yang dihadapi tertuduh hari ini dipindahkan ke Mahkaman Sesyen Shah Alam kerana ia melibatkan siasatan dan saksi-saksi yang sama.

Peguam Datin M. A. Navamani yang mewakili Mahenthiran tidak membantah permohonan pendakwaan untuk memindahkan kes ke Shah Alam dan memohon mahkamah mengguna pakai wang jaminan sama iaitu RM40,000 seperti yang dikenakan di Mahkamah Sesyen itu.

“Sepanjang siasatan dijalankan, anak guam saya memberi kerjasama baik kepada pihak berkuasa dan kes yang dipertuduhkan hari ini berkaitan dengan kes sama di Mahkamah Sesyen Shah Alam dan pasportnya juga telah diserahkan kepada mahkamah,” kata peguam itu.

Hakim Suzana Hussin membenarkan tertuduh mengguna pakai jaminan sama iaitu RM40,000 dan memerintahkan kes yang dihadapi tertuduh di mahkamah ini dipindahkan ke Mahkamah Sesyen Shah Alam selain menetapkan 25 Mac untuk sebutan semula kes itu di mahkamah berkenaan.

Pada 25 Feb lepas, Mahenthiran mengaku tidak bersalah di Mahkamah Sesyen Shah Alam atas 16 pertuduhan menerima wang suapan berjumlah RM630,000 untuk menutup kes kematian seorang pekerja warga Bangladesh akibat COVID-19. – BERNAMA


Indonesia harap RORO Dumai-Melaka dipercepatkan

PEKANBARU 9 Jun – Perkhidmatan feri pengangkut ‘Roll On Roll Off’ (RORO) Dumai-Melaka diharap akan dipercepatkan bagi merancakkan ekonomi di antara kedua-dua negara.

Gubernur Provinsi Riau Dr H Syamsuar berkata, mengikut perancangan, perkhidmatan feri itu akan bermula pada 2026, namun pihaknya berharap ia dapat diawalkan kepada tahun 2024.

Jelasnya, perkhidmatan itu sangat penting bukan sahaja sebagai antara alternatif jalan perhubungan laut, bahkan mampu merancakkan pembangunan dan sektor pelancongan di antara Melaka dan Indonesia.

“Dengan adanya RORO ini juga, kita harap lebih ramai pelancong dapat ke sini (Indonesia) dan kita berharap kerjasama erat ini akan terus diperkukuh,” katanya.

Dalam pada itu, H Syamsuar turut cakna dengan masalah yang berlaku negara serantau seperti krisis kekurangan ayam dan sayur yang dilaporkan di Malaysia dan Singapura.

Beliau berkata, Riau sedia menghulur bantuan membantu membekalkan ayam dan sayur-sayuran daripada negara Republik itu demi membantu isu yang berlaku kepada negara jiran.

“Kami di Indonesia sedia mengirim sayuran dan ayam dari Riau dalam memastikan krisis bekalan makanan yang berlaku di negara-negara terjejas dapat diatasi,” katanya lagi.


Malaysia sedia bekerjasama dengan AS, UK tangani isu kekurangan kayu – Zuraida

KUALA LUMPUR, 18 Mei – Malaysia sedia bekerjasama rapat dengan Amerika Syarikat (AS) dan United Kingdom (UK) bagi menangani isu kekurangan kayu dan produk berasaskannya di negara-negara terbabit.

Menteri Perusahaan Perladangan dan Komoditi Datuk Zuraida Kamaruddin berkata ini menerusi usaha mencari dan menambah nilai kepada produk kayu dari negara ketiga, terutamanya untuk produk yang disahkan di bawah PEFC (Program untuk Pengesahan Pensijilan Hutan).

Dalam kenyataan hari ini, beliau berkata sekatan ke atas produk kayu Rusia telah memaksa pengimport Amerika untuk mencari sumber alternatif, terutamanya bagi papan lapis.

“Sentimen semasa pasaran terhadap kayu Malaysia di AS adalah positif, terutamanya bagi Meranti dan Keruing yang menyaksikan permintaan itu masing-masing meningkat sebanyak sembilan peratus dan 467 peratus,” katanya.

Zuraida berkata industri perkayuan Malaysia juga terus mencatat prestasi baik biarpun menghadapi pandemik kesan ekonomi buruk akibat COVID-19 dengan eksportnya meningkat sebanyak 3.1 peratus kepada RM22.7 bilion pada 2021 daripada RM22.02 bilion pada tahun sebelumnya.

“Bagaimanapun, eksport produk kayu dari Malaysia kini agak perlahan kerana kekurangan balak daripada hutan semula jadi dan menyebabkan kilang papan sukar memenuhi permintaan yang semakin meningkat.

“Pengeksport juga perlu berdepan kekangan seperti kesesakan di pelabuhan akibat kekurangan kontena, ruang dalam kapal dan isu logistik lain. Namun begitu, ‘transshipment’ (transit dagangan) telah dikenal pasti sebagai salah satu solusi untuk jangka masa sederhana,” katanya.

Beliau berkata, Persatuan Produk Kayu Antarabangsa (IWPA) yang berpangkalan di AS telah berkongsi hasrat untuk berbincang dengan ketua-ketua industri kayu-kayan Malaysia mengenai kaedah bagi menangani isu sektor tersebut.

“Oleh kerana ini akan melibatkan langkah-langkah untuk melindungi Malaysia daripada menjadi sasaran persatuan kayu-kayan domestik dan pihak berkuasa AS atas isu pengelakan perdagangan, satu rangka kerjasama juga sedang dirangka oleh pegawai AS dan pihak berkuasa Malaysia seperti Lembaga Perindustrian Kayu Malaysia (MTIB) dan Jabatan Kastam,” katanya.

Dalam pada itu, Zuraida berkata Malaysia berhasrat mendapatkan pendirian UK mengenai cadangan ENVI (Jawatankuasa Alam Sekitar, Kesihatan Awam dan Keselamatan Makanan) membabitkan konsensus mengenai definisi penebangan hutan dan kemerosotan hutan.

Malah, katanya, di sebalik gangguan pasaran yang ketara dalam pasaran produk kayu, jumlah import UK meningkat sebanyak 15 peratus pada 2021 — kenaikan terbesar sejak 2008.

“Mulai 1 Januari lepas, terdapat perubahan dalam peraturan kastam UK sejajar dengan tindakan negara itu yang kini dalam proses keluar daripada rangka kerja Kastam Kesatuan Eropah dan Pasaran Tunggal.

“Walaupun Malaysia mendapat manfaat daripada peraturan kastam UK yang dikemas kini, kita berharap kerajaan UK akan turut memperkemaskan lagi prosedur dan pengendalian dokumen untuk (menangani) masalah logistik semasa,” katanya.


Perubahan cuaca sebabkan burung hijrah ke Tanjung Tuan merosot

TANJUNG TUAN 12 Mac – Perubahan cuaca dikenal pasti antara faktor menyebabkan jumlah burung pemangsa berhijrah ke Tanjung Tuan, merosot pada tahun ini.

EXCO Pelancongan negeri, Datuk Muhammad Jailani Khamis berkata, sejak lima hari lalu dianggarkan sekitar 8,000 spesies sahaja burung hijrah melintasi perairan Selat Melaka.

Katanya mengikut Malaysia Nature Society (MNS) kebiasaan burung pemangsa seperti ‘Oriental Honey Buzzard’, ‘Gray-Faced Buzzard’ dan ‘Japanese Sparrowhawk’ antara spesies burung berhijrah ke Tanjung Tuan pada setiap tahun.

Belia berkata, demikian pada sidang media selepas merasmikan Program Memerhati Burung Pemangsa ‘Raptor Watch’ 2022 diadakan di Rumah Api Tanjung Tuan, di sini, hari ini.


PGA Briged Tenggara tumpas pengedaran rokok tidak bercukai di Marang

KUALA TERENGGANU, 27 Mei – Pasukan Gerakan Am (PGA) Briged Tenggara berjaya menahan seorang lelaki dan merampas pelbagai jenis rokok tidak bercukai bernilai lebih RM1.071 juta, dalam serbuan di sebuah rumah di Kampung Wakaf Tapai di Marang, semalam.

Komander PGA Briged Tenggara SAC Datuk Hasan Basri Ahmad Safar berkata dalam Op Kontraban pada 3 petang semalam, pasukannya menahan lelaki tempatan itu ketika sedang memunggah beberapa kotak besar dalam bonet dan tempat duduk belakang sebuah kereta, di perkarangan rumah itu.

Katanya pemeriksaan lanjut dalam kotak-kotak itu menemukan 7,146 karton pelbagai jenis rokok (lebih 1.429 juta batang) dengan anggaran nilai harga rokok sebanyak RM114,336, manakala nilai cukai RM957,564.

“Suspek ditahan berumur 27 tahun dan tiada rekod lampau dan kes disiasat mengikut Seksyen 135(1)(d) Akta Kastam 1967,” katanya dalam kenyataan hari ini.

Menurut Hasan Basri, sepanjang Januari hingga Mei tahun ini Briged Tenggara PGA telah berjaya menghasilkan empat kes tangkapan dan rampasan kontraban di bawah Akta Kastam 1967.

“Briged ini akan memperhebatkan operasi membanteras sindiket penyeludupan rokok tidak bercukai dan lain-lain barangan menerusi Op Kontraban terutamanya di seluruh negeri Pantai Timur.


287 kes COVID-19 hari ini, tertinggi sejak penularan pandemik di Malaysia

PUTRAJAYA 2 Okt. – Sebanyak 287 kes baharu COVID-19 dicatatkan dalam tempoh 24 jam lepas, jumlah kes harian tertinggi pernah direkodkan sejak permulaan pandemik itu di Malaysia, kata Ketua Pengarah Kesihatan Tan Sri Dr Noor Hisham Abdullah.

Beliau berkata kesemua kes itu adalah penularan tempatan dan perkembangan terbaharu tersebut menjadikan kes terkumpul kini berjumlah 11,771 kes dengan kes aktif sebanyak 1,540 kes.

“Trend peningkatan inilah yang Kementerian Kesihatan  (KKM) khuatiri dan diperingatkan hampir setiap hari kepada semua pihak, kerana perkara itu sememangnya selari dengan trend peningkatan jumlah kes dan kematian COVID-19 yang dilihat di seluruh dunia.

“Kes COVID-19 di dunia pada masa kini mencecah sekitar 34.2 juta kes dan jumlah kes harian menunjukkan kenaikan iaitu sekitar 309,000 kes berbanding sebelumnya kira-kira 302,000 kes,” katanya pada sidang media perkembangan COVID-19 hari ini.


Lebih 1.3 juta populasi kanak-kanak di Malaysia terima vasin COVID-19

KUALA LUMPUR, 28 Mac – Sebanyak 1,312,205 kanak-kanak berusia lima hingga 11 tahun atau 37 peratus populasi itu di Malaysia telah menerima dos pertama vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, bagi remaja berusia 12 hingga 17 tahun, sejumlah 2,848,821 individu atau 91.6 peratus daripada kumpulan itu telah melengkapkan vaksinasi mereka manakala 2,946,103 atau 94.7 peratus menerima sekurang-kurangnya satu dos vaksin.

Sementara itu, sejumlah 15,632,112 individu atau 66.4 peratus populasi dewasa pula telah menerima dos penggalak dan 22,948,963 atau 97.5 peratus lengkap vaksinasi manakala 23,225,157 atau 98.7 peratus telah menerima sekurang-kurangnya satu dos vaksin.

Sebanyak 24,254 dos vaksin telah diberikan semalam melibatkan 6,622 suntikan pertama, 818 suntikan lengkap dan 16,814 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 68,701,958 dos.

Sementara itu, menurut portal GitHub Kementerian Kesihatan, 37 kes kematian akibat COVID-19 direkodkan semalam dengan Johor merekodkan kematian tertinggi sebanyak 12 kes diikuti Kedah enam kes serta Melaka, Negeri Sembilan dan Selangor masing-masing empat kes.


KPT sasar 55 peratus lepasan SPM lanjut pengajian dalam TVET

BATU PAHAT, 19 Jun – Kementerian Pengajian Tinggi (KPT) menyasarkan sekurang-kurangnya 55 peratus pelajar lepasan Sijil Pelajaran Malaysia (SPM) melanjutkan pengajian dalam program pendidikan teknikal dan latihan vokasional (TVET) menjelang tahun 2025.

Menterinya, Datuk Seri Dr Noraini Ahmad berkata perkara berkenaan adalah seperti yang ditetapkan dalam Rancangan Malaysia Ke-12 (RMK12), yang para graduan selain mempunyai ijazah mereka akan mendapat Sijil Kemahiran Malaysia (SKM).

“KPT sentiasa mengalu-alukan buah fikiran pihak industri dalam mendapatkan pandangan serta idea-idea baharu tentang bagaimana hendak mengukuhkan lagi sektor pendidikan tinggi di negara kita.

“Dalam erti kata lain, hubungan pihak universiti dengan industri dan masyarakat sangat penting bagi memastikan proses menghasilkan graduan yang berkualiti oleh universiti seiring dengan keperluan serta kehendak industri,” kata beliau ketika berucap merasmikan Program Pemerkasaan TVET dan kerjasama Strategik UTHM (Universiti Tun Hussein Onn Malaysia)-Industri, hari ini.

Jelas Noraini lagi, selain memperkasakan bidang TVET, pihaknya kini juga giat membentuk pemikiran keusahawanan dalam kalangan pelajar IPT dan ia perlu dipupuk serta dibudayakan dalam kalangan rakyat sedari awal persekolahan lagi.

Mengambil contoh negara maju seperti Amerika Syarikat, United Kingdom dan Jerman, beliau berkata dasar keusahawanan mereka diaplikasikan dalam pelan tindakan inovasi dan strategi industri bermula di peringkat pengajian rendah hingga ke peringkat pengajian tinggi.

“Optimis dengan perkara ini, KPT telah menetapkan dalam Pelan Tindakan Keusahawanan IPT 2021-2025 agar kurikulum keusahawanan di IPT diperkasa, sekali gus akan memberikan penekanan bidang usahawan dalam kalangan pelajar,” kata Ahli Parlimen Parit Sulong itu.

Sementara itu, Naib Canselor UTHM Prof Dr Ruzairi Abdul Rahim berkata pihaknya menyasarkan dan memperluaskan kursus pengajian berasaskan TVET bagi semua 46 kursus pengajian yang ditawarkan di universiti berkenaan dalam tempoh tiga tahun akan datang.

“Sekarang ini kami mempunyai beberapa kursus di Fakulti Pendidikan Teknikal dan Vokasional (FPTV) dan Fakulti Teknikal dan Kejuruteraan (FTK) yang menawarkan kursus pengajian berasaskan TVET, iaitu kami akan perluaskannya lagi,” katanya.


22 penghuni RSKC ceria terima MyKad baharu

PAYA RUMPUT 15 Oktober – Sikap penuh tanggungjawab warga emas, menjaga, menyimpan dan menghargai kad pengenalan (MyKad) perlu dicontohi generasi muda.

Ketua Pengarah Jabatan Pendaftaran Negara (JPN) Datuk Ruslin Jusoh berkata, sikap cakna itu membantu mengurangkan kes kehilangan MyKad dalam kalangan warga emas.

“Warga emas cermat menjaga dokumen pengenalan diri mereka dan ini amat dipuji, justeru kami harap masyarakat dapat mencontohi sikap seperti ini.

“Jika berdasarkan semakan rekod pula kes hilang kad pengenalan membabitkan golongan berusia ini tidak tinggi,” katanya selepas menyerahkan kad pengenalan baharu kepada 22 warga emas dari Rumah Seri Kenangan Cheng (RSKC), di sini.

Ruslin berkata, menerusi program dianjurkan dengan kerjasama JKM bersempena Jelajah Aspirasi Keluarga Malaysia (JAKM) memudahkan proses menggantikan kad pengenalan baharu warga emas tanpa perlu hadir ke pejabat JPN.

Sementara itu, penghuni RSKC Abd Kadir Abdullah, 80, berkata, setakat ini dia tidak pernah kehilangan atau keciciran dokumen pengenalan dirinya itu.


Agong terima menghadap bekas Perdana Menteri Jepun Shinzo Abe

KUALA LUMPUR, 11 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap bekas Perdana Menteri Jepun Shinzo Abe, yang juga Utusan Khas Perdana Menteri Jepun Fumio Kishida, di Istana Negara hari ini.

Datuk Pengelola Bijaya Diraja Istana Negara Datuk Ahmad Fadil Shamsuddin berkata pada pertemuan yang bermula pada 3.30 petang itu, Al-Sultan Abdullah turut berkenan menganugerahkan ljazah Kehormat Doktor Falsafah Dalam Politik Ekonomi kepada Abe sempena Majlis Konvokesyen ke-36 Universiti Islam Antarabangsa Malaysia (UIAM) yang dijadual berlangsung esok.

“Seri Paduka menzahirkan ucapan setinggi-tinggi tahniah kepada Tuan Yang Terutama Shinzo Abe atas penganugerahan ljazah Kehormat Doktor Falsafah Dalam Politik Ekonomi daripada UIAM kepada beliau.

“Seri Paduka turut menzahirkan ucapan setinggi-tinggi tahniah kepada Tuan Yang Terutama Shinzo Abe dan Kerajaan Jepun sempena Ulang Tahun ke-40 Dasar Pandang ke Timur (DPT) Malaysia dan 65 tahun penubuhan hubungan diplomatik Malaysia dan Jepun,” menurutnya dalam satu kenyataan.

Turut hadir menyaksikan penganugerahan itu ialah Menteri Luar Datuk Seri Saifuddin Abdullah, Ketua Setiausaha Kementerian Luar Tan Sri Muhammad Shahrul Ikram Yaakob, Presiden UIAM Tan Sri Dr Mohd Daud Bakar dan Pengerusi Majlis Konvokesyen Prof Dr Ahmad Faris Ismail serta para pegawai Kedutaan Besar Jepun di Kuala Lumpur.

Ahmad Fadil berkata sesi menghadap hari ini merupakan pertemuan kedua Seri Paduka dengan Abe, selepas yang pertama ketika Al-Sultan Abdullah menghadiri Istiadat Pertabalan Maharaja Jepun ke-126 Maharaja Naruhito di Istana Imperial, Tokyo, Jepun pada 23 Okt 2019.

Datuk Pengelola Bijaya Diraja berkata lawatan khas Abe ke negara ini mencerminkan keakraban serta kerjasama erat dalam pelbagai bidang di antara Malaysia dan Jepun.

“Pelaksanaan DPT selama empat dekad telah menghasilkan faedah besar terutama dalam aspek pembangunan modal insan serta perdagangan dan pelaburan di antara kedua-dua negara,” katanya.

Abe kini dalam rangka lawatan tiga hari ke Malaysia bermula semalam sempena Ulang Tahun ke-40 DPT dan 65 tahun penubuhan hubungan diplomatik Malaysia-Jepun.

Sehingga September 2021, Jepun merupakan pelabur terbesar berdasarkan jumlah projek dilaksanakan dalam sektor pembuatan dengan nilai keseluruhan RM91.7 bilion (USD28.2 bilion).- BERNAMA


Fasa kedua program imunisasi COVID-19 kebangsaan bermula 19 April

PUTRAJAYA 29 Mac – Fasa kedua Program Imunisasi COVID-19 Kebangsaan yang mengutamakan warga emas, orang kurang upaya dan golongan berpenyakit kronik, akan bermula 19 April ini, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata, notis janji temu bagi suntikan vaksin akan diberikan mulai 5 April, dua minggu awal sebelum tarikh janji temu menerusi aplikasi MySejahtera, panggilan telefon dan sistem pesanan ringkas (SMS).

Khairy berkata, setakat semalam (28 Mac), kira-kira dua juta individu dalam golongan fasa kedua telah berdaftar menerusi MySejahtera, daripada sasaran sembilan juta orang.

“Sementara menunggu pendaftaran golongan fasa kedua dan bila bekalan vaksin mencukupi, mereka yang telah berdaftar di bawah fasa ketiga, akan didahulukan untuk menerima suntikan vaksin.

“Sekiranya pendaftaran fasa kedua perlahan atau rendah, kita tidak akan tunggu dan proses vaksinasi bagi fasa ketiga akan dipermudahkan,” katanya pada sidang media perkembangan program imunisasi COVID-19, di sini hari ini.

Beliau berkata, keputusan mempercepatkan fasa ketiga tidak bermakna yang kerajaan telah berputus asa dengan mereka yang masih belum mendaftar pada fasa kedua.

“Jika mereka yang difasa kedua lewat mendaftarkan diri untuk vaksinasi, terdapat algoritma pada MySejahtera untuk menolak mereka ke atas senarai giliran menunggu untuk menerima suntikan,” kata Khairy yang juga Menteri Sains, Teknologi dan Inovasi.

Mengulas kenyataan Perdana Menteri Tan Sri Muhyiddin Yassin bahawa kerajaan sedang menimbangkan untuk menetapkan tarikh akhir bagi pendaftaran vaksin COVID-19, beliau berkata cadangan itu sedang dalam perbincangan.

“Sekiranya pihak kami mendapati bahawa cadangan tersebut boleh memberi kesan positif kepada jumlah pendaftaran, maka pengumuman mengenai tarikh itu akan dibuat kelak,” katanya.

Setakat ini, katanya seramai 7,235,436 individu telah mendaftar di aplikasi MySejahtera, manakala 580,765 individu telah divaksinkan di bawah program imunisasi itu.

Lima negeri tertinggi bagi pemberian vaksin adalah Selangor yang mendahului dengan 75,317 dos, diikuti Perak 59,305 dos, Sarawak (57,034), Sabah (52,223) dan Wilayah Persekutuan Kuala Lumpur (50,512), katanya.

Khairy berkata Badan Bertindak Imunisasi COVID-19 (CITF) telah mengenal pasti Pusat Pemberian Vaksin (PPV) berskala besar, yang akan dibuka di kawasan stadium, perkarangan stadium dan dewan persidangan besar.

“Ia akan diwujudkan terutamanya di bandar besar, kerana kalau kita bergantung kepada fasiliti Kementerian Kesihatan sahaja, memang tidak mencukupi,” katanya dengan memberikan contoh Sunway Pyramid Convention Centre yang akan digunakan sebagai PPV.


Negara dijangka kehilangan Harimau Malaya jika tiada tindakan luar biasa

PUTRAJAYA 29 Julai – Malaysia bakal kehilangan spesies Harimau Malaya di habitat semula jadi dalam tempoh lima hingga 10 tahun akan datang sekiranya tindakan luar biasa tidak dilakukan sekarang, kata Menteri Tenaga dan Sumber Asli Datuk Seri Dr Shamsul Anuar Nasarah.

Beliau berkata populasi Harimau Malaya berada pada tahap membimbangkan dengan dianggarkan populasi haiwan itu di dalam hutan hujan tropika Semenanjung Malaysia adalah antara 250 dan 340 ekor sahaja pada 2014 berbanding kira-kira 3,000 ekor pada sekitar tahun 1950-an.

Berucap merasmikan webinar sempena Sambutan Hari Harimau Sedunia 2021 yang bertemakan ‘Harimau Malaya: Kelangsungan Hidup Mereka, Tanggungjawab Kita Bersama’ hari ini, Shamsul Anuar berkata, pengurangan populasi Harimau Malaya disebabkan beberapa faktor antaranya kehilangan habitat dan sumber makanan akibat aktiviti pembukaan hutan serta perubahan guna tanah yang tidak seimbang.

“Marilah kita bersama-sama memastikan Harimau Malaya tidak pupus dan simbolnya kepada Jata Negara dapat terus dikekalkan. Kita tidak mahu satu hari nanti, Harimau Malaya hanya tinggal nama dan gambarnya sahaja,” katanya.

Shamsul Anuar sebelum ini dilaporkan berkata, kerajaan mengenal pasti tindakan strategik untuk mengukuhkan inisiatif dalam aspek pemeliharaan dan pemuliharaan habitat Harimau Malaya yang merupakan spesies ikonik Malaysia dan menjadi simbol Jata Negara.

Inisiatif berimpak tinggi akan dilaksanakan termasuk rondaan penguatkuasaan dan pengawalan dalam kawasan habitat itu bagi membanteras penceroboh dan pemburu haram, dan kementeriannya juga sedang melaksanakan proses pindaan ke atas Akta Pemuliharaan Hidupan Liar 2010 supaya hukuman dan penalti lebih berat dikenakan bagi kesalahan memburu spesies hidupan liar yang dilindungi sepenuhnya.

Sambutan Hari Harimau Sedunia adalah acara tahunan sejak 2010 selepas dipersetujui oleh 13 Ketua-Ketua Negara Tiger Range Countries yang menghadiri Global Tiger Summit di St Petersburg, Rusia pada Oktober 2010.


Leypark Station tarik lebih 10,000 pengunjung

Yang Dipertua Majlis Perbandaran Hang Tuah Jaya Datuk Shadan Othman berkata keadaan itu sekali gus memberi impak positif kepada kawasan tersebut apabila ia turut menarik sejumlah peniaga.

“Dengan keadaan tidak menentu sekarang ini, kawasan tersebut masih mampu menarik 80 peniaga sejak mula beroperasi pada akhir Disember lepas dan jumlah pengunjung yang mencari kawasan bersantai sambil menikmati pelbagai jenis makanan dan minuman turut meningkat,” katanya.

Katanya kawasan itu menjadi pilihan golongan muda serta mereka yang terjejas akibat pandemik COVID-19 untuk memulakan perniagaan berasaskan makanan dan minuman pada skala kecil dan sederhana.

Beliau berkata demikian susulan lawatan dan ramah mesra bersama peniaga di Leypark Station, yang turut dihadiri Exco Kanan Pelaburan, Perindustrian dan Pembangunan Usahawan Melaka Datuk Seri Ab Rauf Yusoh, semalam.

Ab Rauf dalam pada itu berharap peminjam daripada mana-mana skim termasuk Tabung Ekonomi Kumpulan Usaha Niaga (TEKUN) Nasional agar segera melunaskan pembayaran balik pinjaman mereka mengikut ketetapan yang diberikan.

Katanya ini bagi membolehkan ia dijadikan sebagai modal pusingan kepada orang lain yang mahu berniaga, selain mewujudkan situasi ‘menang-menang’ memandangkan agensi tersebut juga telah melanjutkan tempoh bayaran balik kepada mereka yang terkesan.

“Kalau mereka (peniaga) tidak bayar balik, TEKUN tidak dapat beri pinjam pada orang lain. Kami faham waktu pandemik ini banyak peniaga terkesan, tetapi agensi itu telah memberi satu ruang termasuk memanjangkan tempoh bayaran balik.


Rumah Terbuka Aidilfitri di Seri Perdana hari ini

PUTRAJAYA, 8 Mei – Selepas dua tahun tidak dapat diadakan dek pandemik COVID-19, Seri Perdana hari ini kembali dibuka kepada ribuan jemputan dan pengunjung pelbagai latar belakang untuk meraikan Aidilfitri pada Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022.

Majlis itu adalah majlis rumah terbuka pertama dihoskan Datuk Seri Ismail Sabri Yaakob selepas dilantik sebagai Perdana Menteri pada 20 Ogos 2021 dan barisan Kabinet beliau.

Kali terakhir Majlis Rumah Terbuka Hari Raya Aidilfitri Perdana Menteri dan Anggota Jemaah Menteri diadakan adalah pada 5 Jun 2019 di Seri Perdana dan dihoskan Perdana Menteri ketika itu Tun Dr Mahathir Mohamad dan barisan Kabinet beliau.

Jika kebiasaannya majlis rumah terbuka perdana menteri dan anggota jemaah menteri diadakan pada 1 Syawal, tahun ini ia diadakan pada 7 Syawal yang jatuh pada 8 Mei selaras dengan keprihatinan Ismail Sabri sendiri yang mahu rakyat memanfaatkan peluang pulang ke kampung meraikan Aidilfitri bersama keluarga dan sanak saudara sebelum meraikan mereka pada majlis rumah terbuka di Seri Perdana.

Dengan tema ‘Raya Keluarga Malaysia, Syawal Dirai, Nikmat Disyukuri’, Ismail Sabri dan anggota jemaah menterinya akan menyantuni dan meraikan para pengunjung yang dianggarkan lebih 70,000 orang dengan latar belakang konsep suasana kampung selain dihidangkan juadah tradisi ala desa.

Majlis dijadualkan berlangsung dari 10 pagi hingga 4 petang dan pelancong asing yang berada di negara ini setelah sempadan negara dibuka semula pada 1 April lepas turut dialu-alukan kehadiran mereka.

Bagi kemudahan pengunjung menghadiri majlis rumah terbuka tersebut, perkhidmatan bas percuma disediakan di tiga lokasi iaitu di Putrajaya Sentral, Masjid Tuanku Mizan Zainal Abidin dan Masjid Putra untuk ke Seri Perdana.

Orang ramai boleh meninggalkan kenderaan masing-masing di tiga lokasi tersebut untuk menaiki perkhidmatan bas yang disediakan Perbadanan Putrajaya yang akan menggerakkan 16 unit bas bermula 9 pagi hingga 7 malam dengan kekerapan setiap 15 minit.

Terdapat dua khemah di Laman Sari iaitu tapak majlis rumah terbuka itu berlangsung, satu merupakan khemah utama yang boleh memuatkan hampir 3,000 pengunjung pada satu-satu masa, dan sebuah lagi khemah besar boleh memuatkan 2,000 orang.

Pengunjung berpeluang merasai lebih 40 hidangan tradisional yang disediakan berkonsepkan layan diri serta dihiburkan dengan persembahan kebudayaan oleh artis Istana Budaya.

Sebanyak 20 khemah turut disediakan di luar Kompleks Seri Perdana bagi pengunjung yang berbaris dan menunggu giliran untuk masuk ke majlis serta kemudahan ‘buggy’ untuk Orang Kurang Upaya (OKU) dan warga emas turut disediakan.

Sebagai pematuhan prosedur operasi standard (SOP) COVID-19, pengunjung digalakkan memakai pelitup muka dalam kawasan tertutup dan melakukan penjarakan fizikal jika tidak memakai pelitup muka.

Seramai 200 petugas akan terlibat bagi memastikan kelancaran majlis dan pematuhan SOP antaranya daripada Kementerian Kesihatan (KKM), Polis Diraja Malaysia (PDRM), Angkatan Pertahanan Awam Malaysia (APM) dan Jabatan Sukarelawan Malaysia (Rela).- BERNAMA


Pusat Darah Negara lanjut waktu operasi sepanjang Ramadan

KUALA LUMPUR 12 April. – Pusat Darah Negara (PDN) melanjutkan waktu operasinya sepanjang Ramadan bagi memudahkan penderma darah beragama Islam untuk menderma darah selepas berbuka puasa.

Dalam satu hantaran yang dikongsikan PDN melalui Facebooknya, PDN Jalan Tun Razak akan beroperasi bermula 7.30 pagi hingga 9 malam pada Isnin hingga Jumaat, manakala Sabtu dan Ahad serta cuti umum pula dari pukul 8 pagi hingga 4 petang.

Bagi PDN Donation Suite di Midvalley Megamall, ia akan beroperasi setiap hari dari 10 pagi hingga 9 malam sepanjang Ramadan ini.

Suite Derma Darah Puspanita di Presint 10, Putrajaya pula akan beroperasi dari 8 pagi hingga 4 petang pada Sabtu hingga Rabu dan 1 tengah hari hingga 8.30 malam setiap Khamis dan Jumaat.

“Penderma darah bukan beragama Islam diseru untuk tampil menderma darah sepanjang bulan Ramadan ini bagi memastikan stok darah kekal selamat,” menurut hantaran itu.


Terima kasih Ustazah Norlida

AYER KEROH 16 Jun – Semangat Norlida Mahmud, untuk terus mendidik dan berkongsi ilmu tidak pernah pudar meskipun sudah bersara selepas 37 tahun bertugas di Sekolah Rendah Agama (SRA) Jabatan Agama Islam Melaka (Jaim).

Tidak senang di rumah tanpa berbuat apa-apa Norlida, 58, kini aktif berkongsi ilmu agama selepas ditauliahkan sebagai tenaga pengajar di Pusat Aktiviti Warga Emas (PAWE) di Lesung Batu, Alor Gajah.

“Selepas dua tahun bersara saya teruskan kerjaya sebagai seorang pendidik. Saya juga mengajar ibu-ibu dalam kalangan warga emas mengaji al-Quran di rumah pada waktu petang disusuli kanak-kanak sebelah malam.

“Kunci kepada kehidupan saya adalah bijak dalam pembahagian masa. Sebagai ibu dan pendidik kena tahu bahagikan masa antara tugas di rumah dan sekolah,” katanya ketika ditemui pada Majlis Sambutan Hari Guru JAIM Peringkat Negeri Melaka 2023 di Pusat Dagangan Antarabangsa Melaka (MITC), di sini, semalam.

Terdahulu Norlida yang juga bekas Guru Besar Sekolah Rendah Agama (SRA) Jaim, Ayer Pasir, Machap dinobatkan sebagai penerima tunggal Anugerah Tokoh Guru 2023 yang disampaikan Ketua Menteri Datuk Seri Ab Rauf Yusoh.

“Alhamdulillah, banyak pengalaman manis sepanjang bergelar pendidik namun apa pun setiap kejayaan yang dilakar, kerjasama dalam setiap perkara itu adalah kunci kepada segalanya,” katanya.


10 balai polis, 11 pos kawalan PGA rosak dilanda banjir

KUALA TERENGGANU, 2 Mac – Sebanyak 10 balai polis serta 11 pos kawalan Pasukan Gerakan Am (PGA) di Terengganu dan Kelantan rosak akibat banjir besar yang melanda penghujung musim Monsun Timur Laut (MTL) di negeri berkenaan.

Timbalan Ketua Polis Negara Datuk Razaruddin Husain berkata ia termasuk empat balai polis di Terengganu dan enam di Kelantan, manakala 11 lagi melibatkan pos PGA yang kesemuanya terletak di kawasan sempadan Kelantan-Thailand.

Beliau berkata bencana banjir luar jangka pada penghujung MTL bukan sahaja merosakkan balai polis, malah kediaman keluarga anggota di kuarters dan kawasan luar turut terjejas.

“Di Terengganu balai polis yang terlibat ialah Balai Polis (BP) Kuala Jengai dan BP Pasir Raja di Dungun, BP Air Putih di Kemaman dan BP Manir di Kuala Terengganu yang sebelum ini tidak pernah dinaiki air meskipun lokasinya di tepi sungai.

“Sementara di Kelantan yang terjejas ialah BP Rantau Panjang, BP Bakong, BP Jeram Perdah, BP Kuala Jambu, BP Simpangan dan BP Meranti,” katanya kepada pemberita selepas melawat BP Manir di sini, hari ini.

Razaruddin berkata 11 pos PGA yang terjejas ialah Pos PGA Terusan, Pos PGA Salleh Berek, Pos PGA Tok Kana, Pos PGA Antah, Pos PGA Serongga, Pos PGA Ibrahim Pencen, Pos PGA Kaloi, Pos PGA Wakaf Zain, Pos PGA Pulau, Pos PGA Kubang Pak Hitam dan Pos PGA Mek Gombak.

Menurut beliau pihaknya sedang mengenal pasti serta membuat penilaian infrastruktur dan peralatan bagi mendapatkan anggaran sebenar nilai kerosakan semua balai dan pos kawalan berkenaan.

“Walau bagaimanapun di Terengganu dan Kelantan persiapan awal sudah dilakukan oleh pihak kami dan Agensi Pengurusan Bencana Negara (NADMA). Jadi banyak peralatan di balai polis dapat diselamatkan lebih awal kecuali di kawasan yang tidak dijangka,” katanya.

Menurutnya kini masih terdapat 17,385 mangsa banjir di Terengganu yang ditempatkan di 86 Pusat Pemindahan Sementara (PPS) di negeri itu. – BERNAMA


DUN Ayer Limau: Dodol cair, wajik buah tangan untuk pengunjung karnival kerjaya

AYER LIMAU 6 Julai – Lima kawah dodol cair dan satu kawah wajik dimasak secara bergotong-royong anggota komuniti Dewan Undangan Negeri (DUN) Ayer Limau memeriahkan lagi penganjuran Karnival Kerjaya Anak Muda DUN berkenaan.

Turut mencuba mengacau dodol ialah Ahli Dewan Undangan Negeri (ADUN) Ayer Limau, Datuk Hameed Mytheen Kunju Basheer pada program berlangsung di Dewan Tan Sri Abu Seman, di sini, 3 Julai lalu.

Keenakan makanan tradisi itu turut dinikmati EXCO Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh yang merasmikan program berkenaan.

Hameed berkata, selain mengekalkan kaedah memasak makanan tradisi, acara mengacau dodol juga mampu mengeratkan silaturahim dan memperkukuh kerjasama anggota komuniti di DUN berkenaan.

“InsyaAllah aktiviti mengacau dodol akan diteruskan dalam program pada masa depan kerana ia memberi peluang untuk masyarakat setempat saling memberikan pandangan bagaimana kita mampu memajukan lagi DUN Ayer Limau,” katanya.

Sementara itu bagi peserta Norini Isha, 56, berkata satu daripada lima kawah dodol berkenaan dibuat dengan kaedah mengisar beras pulut dengan air manakala empat lagi kawah dengan kaedah mengisar beras pulut tanpa air.

“Jika kita menggunakan beras pulut yang dikisar dengan air, tidak perlu memasukkan air semasa memasak dan mengacau dodol dan begitu sebaliknya bagi beras pulut yang dikisar tanpa air,” katanya.

Selain lapan kilogram (kg) beras pulut yang sudah dikisar bagi setiap kawah, mereka turut menggunakan enam kg santan dan 30 kg gula Melaka serta 16 kg gula pasir bagi setiap kawah.

Peserta dibahagikan kepada 10 orang bagi setiap kawah dan tempoh yang diperlukan sebelum dodol cair sedia dijamah adalah antara dua hingga dua setengah jam.


KPM akan tutup sekolah jika ramai guru dikuarantin

TASEK GELUGOR 3 April – Sekolah yang melaporkan kes COVID-19 hanya akan ditutup jika sebahagian besar guru perlu dikuarantin sehingga menjejaskan kecekapan operasi sekolah, kata Menteri Kanan Pendidikan Datuk Dr Radzi Jidin.

“Bagaimanapun, jika kami mendapati operasi sekolah boleh terjejas disebabkan sebahagian besar guru dikuarantin, maka kementerian akan melihat sama ada operasi sekolah boleh diteruskan atau ditangguh,” katanya kepada pemberita selepas menghadiri majlis penyerahan kunci Sekolah Menengah Kebangsaan Tasek Gelugor dan wang penyelenggaraan kepada 31 sekolah dalam kawasan Parlimen Tasek Gelugor hari ini.

Mengulas mengenai majlis hari ini, Radzi berkata kementerian itu memberi penekanan besar terhadap infrastruktur sekolah dengan memastikan penyelenggaraan dijalankan secara berterusan.

“Infrastruktur yang baik merupakan asas yang utama supaya anak-anak boleh belajar dalam keadaan yang selesa dan kondusif, serta membolehkan para guru menyampaikan pembelajaran dengan baik,” katanya.

Bagaimanapun beliau mengakui isu infrastruktur di sekolah sukar untuk diselesaikan sepenuhnya kerana kementerian perlu memberi perhatian kepada lebih 10,000 sekolah di seluruh negara.


11,000 guru Tabika Kemas bakal dinaik taraf untuk miliki Ijazah Sarjana Muda

PUTRAJAYA, 14 Jan – Kira-kira 11,000 guru Tabika Jabatan Kemajuan Masyarakat (Kemas) bakal dinaik taraf daripada lulusan diploma kepada ijazah sarjana muda, kata Menteri Pembangunan Luar Bandar Datuk Seri Mahdzir Khalid.

Beliau berkata pelaksanaan naik taraf guru itu yang bakal memberi lonjakan terhadap pendidikan di Tabika Kemas, akan dibuat secara berperingkat dan ia sedang diselaraskan Kementerian Pembangunan Luar Bandar (KPLB) dari aspek kewangan dan perjawatan.

“Sekarang ini, silibus Tabika Kemas dan Kementerian Pendidikan sama, cuma guru yang ada di Kemas ada yang kelulusan diploma. Oleh demikian, kami mahu tingkatkan kelulusan tenaga pengajar daripada diploma kepada ijazah,” katanya.

“(Kelulusan) guru di Tabika Kemas akan ditingkatkan… bukan kita buang mereka tetapi guru yang ada boleh ambil ijazah sarjana muda,” katanya dalam sidang media selepas Majlis Amanat Tahun Baharu 2022 KPLB di sini, hari ini.

Pada 5 Nov tahun lepas, Mahdzir berkata perjawatan baharu bagi pendidik masyarakat tabika Kemas pada masa depan perlu memiliki Ijazah Sarjana Muda Pendidikan Awal Kanak-Kanak.

Menurutnya, ia bertujuan meningkatkan profesionalisme warga pendidik masyarakat dan menjamin kualiti pendidikan awal kanak-kanak seiring dengan peredaran masa serta kepesatan teknologi.- BERNAMA


Tiada sekatan pergerakan dalam daerah sama mulai esok.

AYER KEROH 16 Feb. – Orang ramai termasuk di negeri yang masih melaksanakan Perintah Kawalan Pergerakan (PKP), dibenarkan bergerak melebihi 10 kilometer (km) dari kediaman masing-masing mulai esok.

Menteri Kanan (Keselamatan), Datuk Seri Ismail Sabri Yaakob berkata, pergerakan itu bagaimanapun masih terbatas kerana larangan merentas daerah dan negeri masih dikekalkan.

“Sidang Khas hari ini bersetuju bahawa syarat pergerakan dalam radius 10 kilometer dibatalkan berkuat kuasa hari ini. Ini bermaksud pergerakan dalam daerah yang sama adalah dibenarkan.

“Bagaimanapun, pergerakan rentas daerah dan rentas negeri di seluruh negara masih tidak dibenarkan, kecuali rentas daerah bagi negeri Perlis (PKP Pemulihan) adalah dibenarkan,” katanya pada sidang media harian perkembangan COVID-19, hari ini.

Sebagai contoh, bagi rakyat negeri ini yang berada di dalam Daerah Melaka Tengah, dibenarkan melakukan pergerakan melebihi radius 10 km dengan syarat ia tidak merentasi sempadan Daerah Alor Gajah dan Jasin.

Selain itu, dalam sidang media sama, Ismail turut memaklumkan bilangan penumpang bagi kenderaan di negeri PKPB kini telah dibenarkan mengikut jumlah tempat duduk kenderaan.

“Selain itu, aktiviti ekonomi di kawasan PKPB turut dilanjutkan dari jam 6 pagi sehingga jam 12 tengah malam, selain majlis perkahwinan, pertunangan, akad nikah, kenduri, akikah, doa selamat, tahlil dibenarkan dengan had kehadiran 50 peratus kapasiti tempat,” katanya.

Terdahulu, Ismail mengumumkan Melaka, Kedah, Perak, Negeri Sembilan, Melaka, Pahang, Terengganu, Kelantan, Wilayah Persekutuan Putrajaya, Wilayah Persekutuan Labuan dan Sabah kini dilonggarkan kepada PKPB bermula Jumaat, susulan kes semasa COVID-19 di seluruh negara menunjukkan perubahan.

Bagaimanapun, empat lagi negeri iaitu Selangor, Wilayah Persekutuan Kuala Lumpur, Johor dan Pulau Pinang masih kekal dengan PKP berikutan kes yang direkodkan masih lagi tinggi.


UTeM tersenarai dalam THE World University Rankings by Subject 2022

DURIAN TUNGGAL 14 Okt. – Universiti Teknikal Malaysia Melaka (UTeM) menyerlah di persada dunia apabila disenaraikan dalam penarafan bertarad dunia, Times Higher Education (THE) World University Rankings by Subject 2022.

Timbalan Naib Canselor (Penyelidikan dan Inovasi) UTeM yang menjalankan fungsi Naib Canselor UTeM, Prof. Ir Dr. Ghazali Omar berkata, daripada senarai terkini diumumkan THE pada 13 Oktober lalu, tiga bidang utama UTeM berjaya tersenarai dalam THE University Rankings by Subject 2022.

“Ia adalah bidang kejuruteraan UTeM berada pada kedudukan 1001+, bidang sains komputer pada kedudukan 801+ dan bidang perniagaan dan ekonomi pada kedudukan 601+.

“Pencapaian UTeM dalam senarai universiti terbaik dunia ini membuktikan ia sebuah institusi pengajian ilmu terutamanya dalam bidang teknikal dan kejuruteraan setanding dengan universiti terkemuka di peringkat antarabangsa,” katanya dalam satu kenyataan hari ini.

Jelasnya, pencapaian itu hasil kerjasama bersepadu pengurusan tertinggi, pensyarah, pentadbir dan seluruh warga UTeM amnya hasil penghayatan tagline #teamUTeM yang diperkenalkan mantan Naib Canselor UTeM, Prof. Datuk Wira Dr.Raha Abd Rahim.

“UTeM mensasarkan pencapaian ini akan sentiasa diperbaiki secara berterusan berteraskan Pelan Strategik 2021-2025: ‘Seven Strategic Goals of UTeM’ dalam tempoh lima tahun mendatang.


PN nafi beri tiket percuma aksi Melaka United-Sabah

AYER KEROH 16 Nov – Perikatan Nasional (PN) nafi menawarkan tiket percuma bagi perlawanan suku akhir kedua Piala Malaysia membabitkan Kelab Bola Sepak Melaka United (Melaka United FC) dan Sabah FC di Stadium Hang Jebat, pada lusa.

Ia susulan terdapat satu poster ditularkan dengan wajah Pengerusi PN Tan Sri Muhyiddin Yassin mengatakan orang ramai boleh menuntut tiket tersebut di setiap Penyelaras DUN PN.

“Ibu Pejabat PN menafikan ada mengeluarkan sebarang poster menawarkan tiket percuma bagi perlawanan suku akhir Kedua Piala Malaysia antara Melaka dengan Sabah.

“Poster yang tersebar menerusi media sosial itu adalah palsu,” katanya dalam satu kenyataan di Whatsapp Hebahan PN PRN Melaka, hari ini.


Bashar dan Basheer penyeri Pantai Puteri

PANTAI KUNDOR 13 Feb – Kehadiran dua unta jantan, Bashar dan Basheer memberi pengalaman baharu kepada pengunjung pantai peranginan Pantai Puteri di sini.

Meskipun haiwan itu melangkah perlahan, ia pasti mendebarkan mereka yang menunggang haiwan berkenaan atau menaiki kereta kuda yang diubah suai menjadi ‘kereta unta.’

Pemilik dua haiwan berkenaan, Ahmad Bakri Ali, 58, berkata, dia mengambil inisiatif untuk menyediakan perkhidmatan pelancongan itu kepada pengunjung, terutama pelancong di pantai peranginan Pantai Puteri, Tanjung Kling di sini.

Jelasnya, Bashar dibeli pada harga RM27,000 ketika haiwan itu berusia
13 tahun manakala Basheer pada harga RM20,000 pada usia tujuh tahun dan kedua-duanya dipelihara di kandang Ahmad Bakri di Sungai Udang, kira-kira 10 kilometer dari Pantai Puteri.

“Saya memberi unta makan rumput napier dan palet atau dedak yang saya berikan kepada kuda di kandang itu dan Alhamdulillah, Bashar dan Basheer gemar makanan itu.

“Bashar diajar untuk membawa penumpang di atasnya manakala Basheer diajar menarik kereta kuda yang saya ubah suai menjadi kereta unta,” katanya ketika ditemui di Pantai Puteri hari ini.

“Setiap penumpang dewasa bagi kereta unta dikenakan bayaran RM10 manakala kanak-kanak RM5 dan bagi mereka yang ingin menunggang Bashar, caj RM10 bagi penumpang dewasa dan kanak-kanak dikenakan, katanya.

Sementara itu, pengunjung pantai yang datang dari Negeri Sembilan, Tuan Muhammad Luqman Tuan Man, 47 berkata beliau teruja menikmati pengalaman menunggang unta yang mendebarkan kerana faktor ketinggian haiwan yang hidup di padang pasir itu.

“Begitu juga dengan anak saya yang seronok menyaksikan unta secara dekat, apatah lagi ketika menaiki kereta unta menyusuri pantai sejauh kira-kira 300 meter,” katanya.


PRU-15 wajar ditangguhkan beberapa bulan lagi – Khairy

BANDA HILIR 5 Jun – Penangguhan Pilihan Raya Umum Ke-15 (PRU-15) dilihat wajar untuk beberapa bulan lagi sehingga fasa peralihan endemik berjaya membuktikan tiada gelombang COVID-19 yang serius.

Menteri Kesihatan Khairy Jamaluddin berkata, meskipun Kementerian Kesihatan Malaysia (KKM) bersedia memastikan keselamatan sekiranya PRU diadakan namun ia wajar ditangguhkan pada ketika ini.

Beliau berkata, banyak faktor perlu diteliti, malah gesaan untuk mengadakan PRU-15 dalam masa terdekat bukan datang daripada rakyat sebaliknya lebih kepada gesaan parti politik.

“Bagi saya sebagai menteri kita sudah berjaya di Melaka dan Johor, kalau terpaksa diadakan PRU-15 saya rasa boleh untuk KKM menjaga kesihatan awam dan pastikan dapat dilaksanakan dengan selamat.

“Tetapi kalau kita hendak cermat, betul-betul mahu jaga kesihatan awam kita boleh tunggu dulu sehingga beberapa bulan lagi peralihan ke endemik,” katanya.

Beliau berkata demikian pada sidang media selepas Majlis Perasmian Agenda Nasional Malaysia Sihat (AMNS) dan Sambutan Hari Denggi Asean Dan Gotong-Royong Mega 1.0 ‘Perangi Aedes’ Peringkat Kebangsaan yang dirasmikan Ketua Menteri Melaka Datuk Seri Utama Sulaiman Md Ali di Memorial Pengisytiharan Kemerdekaan, hari ini.

Menurut beliau, pelaksanaan PRU-15 dan Pilihan Raya Negeri (PRN) mempunyai perbezaan kerana ia membabitkan skala yang besar termasuk permintaan mengadakan ceramah oleh parti politik.

Sementara itu, Khairy turut mengingatkan ahli politik supaya tidak membuat kenyataan mengelirukan rakyat dengan mengatakan negara sudah tamat pandemik dan memasuki fasa endemik.

“Negara masih lagi dalam fasa peralihan ke endemik selain Pertubuhan Kesihatan Sedunia (WHO) belum lagi mengumumkan COVID-19 sebagai Public Health Emergency of International Concern yang boleh ditamatkan.

“Fakta perlu betul, dia (Ketua Pergerakan Pemuda UMNO) sebut pandemik sudah tamat di Malaysia, itu tidak betul. Kita masih lagi dalam fasa peralihan ke endemik. Bila sudah diumumkan nanti Malaysia juga akan buat pengumuman,” katanya.


MUFC dapat pengajaran berharga

KETUA Jurulatih Kelab Bolasepak Melaka United (MUFC) Zainal Abidin Hassan mengakui sedikit kecewa dengan keputusan seri 1-1 menentang Sabah FC di Stadium Hang Jebat malam tadi.

Katanya, keputusan itu seakan tidak menggambarkan keseluruhan perlawanan yang didominasi skuad Hang Tuah, tambahan pula berdepan lawan tanpa bintang import untuk aksi pembukaan itu.

“Kita banyak memberikan tekanan kepada Sabah FC dan memperoleh beberapa peluang keemasan terutama di separuh masa kedua. Di sini perlu saya katakan, amatlah penting untuk kita memanfaatkan setiap peluang yang hadir.

“Jadi, ia satu pengajaran buat kita pada hari ini (malam tadi) apabila tidak mendapat tiga mata penuh yang sepatutnya kita miliki selepas mendominasi hampir 90 peratus permainan.

“Saya akui sedikit kecewa, tetapi selepas pemain melakukan ‘comeback’ menjaringkan gol penyamaan, saya tetap perlu memuji usaha mereka apabila berdepan pasukan yang mengamalkan taktikal beramai-ramai di belakang seperti Sabah,” katanya dalam sidang media selepas perlawanan.

Mengulas kegagalan penyerang importnya Alex dos Santos Goncalvez menyudahkan peluang terhidang, Zainal berharap itu tidak akan berulang di masa akan datang dan meminta pemain kelahiran Brazil itu untuk memperbaiki segala kelemahan daripada perlawanan itu.

Dalam pada itu, mengulas mengenai status seorang lagi penyerang import MUFC, Stefan Nikolic, Zainal memaklumkan pemain tersebut masih mengalami kecederaan dan statusnya untuk beraksi dalam perlawanan kedua menentang Petaling Jaya City FC (PJ City FC) juga masih samar-samar.


Mangsa maut LPT1 dalam perjalanan bercuti di Terengganu

Muhammad Danial Haziq Erwandi, 20, cucu kepada pasangan warga emas yang maut Mohmed @ Mohamed Shamsuddin, 75, dan Kamariah Hamzah, 72, berkata neneknya ada memaklumkan mahu ke Terengganu sekitar pukul 6 petang semalam.

“Wan (Kamariah) ada mengajak saya untuk ikut bersama, tapi saya terpaksa menolak kerana bekerja hari ini. Sekitar jam 6 pagi, emak telefon memaklumkan wan dan atok (Mohmed) sudah tiada tapi saya tidak percaya.

“Saya terus hubungi telefon bimbit wan. Tapi panggilan itu dijawab oleh pak cik yang turut serta dalam rombongan itu… dari suara pak cik saya tahu memang wan sudah tiada,” katanya kepada Bernama semasa ditemui di Unit Perubatan Forensik Hospital Sultan Haji Ahmad Shah di sini hari ini.

Selain Mohmed dan Kamariah, turut maut dalam kemalangan pada 3.10 pagi itu ialah cucu mereka Muhammad Daniel Danish Mohd Ali, 12, dan pemandu trak tunda Mohd Azuan Zainal Abidin, 53, manakala 12 lagi cedera.

Kemalangan dipercayai berlaku apabila kereta Proton Exora yang mengalami kerosakan sedang dinaikkan ke trak tunda dirempuh sebuah lori kontena yang didakwa terbabas. Turut dirempuh ialah sebuah Proton Waja dinaiki empat sekeluarga.

Muhammad Danial Haziq yang bekerja di kedai kopi dan paling rapat dengan Kamariah kerana dijaga arwah sejak kecil menambah, menjadi kebiasaan untuk datuk dan neneknya membawa cucu serta ahli keluarga bercuti pada hujung minggu.

Sementara itu, anak pasangan tersebut, Azlina, 44, berkata kali terakhir beliau bertemu ibu bapanya ialah malam tadi, sebelum mereka memulakan perjalanan pada sekitar 11 malam.

Beliau berkata jenazah tiga sekeluarga itu akan dikebumikan di Tanah Perkuburan Islam Taman Melawati, seawal yang boleh selepas selesai bedah siasat.

Sementara itu, anak Mohd Azuan, Nor Hanis Syahirah, 17, tidak menyangka semalam adalah hari terakhir dia bertemu dengan bapanya, semasa arwah menghantar keperluan harian dia dan kakaknya Nor Alea Syafiqah, 18, ke asrama Sekolah Menengah Kebangsaan Abu Bakar di sini.

Kedatangan bapanya pada 5.30 petang semalam, adalah berlainan daripada rutin biasa memandangkan arwah sebelum ini hanya akan datang pada hujung minggu kerana tidak mahu mengganggu hari persekolahan.

“Semasa itu, ayah agak kurang bercakap… saya tersedar pukul 5.30 pagi tadi dan kebetulan kakak datang ke asrama dan meminta saya untuk bersiap pulang ke rumah kerana emak saudara datang menjemput. Saya cuba bertanya emak saudara, namun diminta bertanya sendiri kepada umi.

“Bila diberitahu ayah kemalangan, saya ingatkan ayah cedera sahaja sebelum sedar dia sudah tiada apabila melihat kereta kami menuju ke bilik forensik hospital,” katanya.

Remaja itu berkata ayahnya sudah lama bekerja sebagai pemandu trak tunda dengan ANIH Berhad dan walaupun garang, mereka adik-beradik selesa berkongsi cerita atau mendapatkan nasihat arwah yang tidak pernah menolak jika mereka mahu berkongsi masalah.


JPJ sahkan 32 anggota ditahan disyaki terbabit rasuah

KUALA LUMPUR 16 Mac. – Jabatan Pengangkutan Jalan (JPJ) mengesahkan mengenai penahanan 32 anggotanya kerana disyaki terlibat rasuah dalam Operasi Sukat oleh Suruhanjaya Pencegahan Rasuah Malaysia (SPRM) semalam.

JPJ dalam kenyataan hari ini memaklumkan tindakan itu adalah hasil kerjasama rapat antara pihaknya dan SPRM dalam usaha memastikan jabatan berkenaan sentiasa bersih daripada sebarang elemen salah guna kuasa serta gejala rasuah yang mengakibatkan ketirisan kepada hasil negara.

“Pengurusan tertinggi JPJ berharap agar tindakan sebegini akan menjadi satu manifestasi jelas bahawa JPJ tidak berkompromi dengan sebarang kegiatan yang boleh menjejaskan reputasi dan nama baik JPJ berhubung aspek integriti.

“Inisiatif ini tidak akan berhasil jika tidak mendapat kerjasama padu daripada semua pihak terutamanya dalam kalangan warga kerja JPJ sendiri,” menurut kenyataan itu.

Justeru, pengurusan tertinggi JPJ merakamkan ucapan penghargaan kepada warga kerja JPJ yang sentiasa istiqomah menegakkan aspek integriti dalam menjalankan tugasan rutin mereka.

Media hari ini melaporkan SPRM menahan 44 individu, termasuk 32 pegawai JPJ, seorang anggota polis trafik dan seorang bekas anggota polis trafik disyaki terlibat melindungi pemandu lori yang melakukan kesalahan di beberapa negeri.

Operasi secara besar-besaran di Kedah, Pulau Pinang, Perak, Perlis dan Melaka itu kerana disyaki melindungi pemandu lori yang melakukan kesalahan seperti membawa muatan lebih serta tidak memenuhi aspek teknikal kenderaan.


Kebakaran: Warga emas rentung, sempat telefon anak minta tolong

Demikian kata Zailah Jusoh, 47, susulan kejadian kebakaran sebuah rumah di Kampung Losong Haji Su di sini, pagi ini yang mengorbankan ibunya Fatimah Mohd, 79 dan mencederakan bapanya Jusoh Muda, 83.

Beliau yang juga anak kelapan daripada 11 adik-beradik berkata panggilan daripada ibunya itu diterima sekitar 10.30 pagi dan ketika itu beliau menyangka ayahnya sedang mengalami masalah.

“Masa mak telefon minta tolong, saya tanya kenapa…ayah jatuh ke, tetapi tidak dijawab. Saya kemudian terus bergegas ke rumah mak tetapi ketika itu saya lihat bomba sedang berusaha memadamkan api.

“Ayah ada di depan rumah dengan keadaan kakinya melecur,” katanya yang tinggal di Kampung Kubang Tangga di sini dan mengambil masa kira-kira 10 minit untuk sampai ke tempat kejadian.

Zailah yang ditemui pemberita berkata ibunya mengalami masalah sakit tulang belakang sejak sembilan tahun lalu dan terpaksa menggunakan kerusi roda untuk bergerak, sehingga menyukarkan mangsa untuk menyelamatkan diri.

Beliau yang sebak ketika ditemu bual sempat menyatakan bahawa kali terakhir menemui ibunya ialah pada Sabtu lalu dan mangsa sering menghubunginya untuk membeli barang keperluan dapur.

Sementara itu, Pengarah Jabatan Bomba dan Penyelamat Malaysia (JBPM) Terengganu Md Hilman Abd Rashid berkata, mayat mangsa yang rentung ditemukan hanya selepas kebakaran berjaya dipadamkan sepenuhnya dan mangsa didapati berada di atas tanah.

“Mangsa yang uzur tidak dapat menyelamatkan diri ketika kejadian dan dipercayai telah terjatuh apabila rumah kayu tersebut runtuh ketika kebakaran,” katanya.

Md Hilman berkata pihak bomba menerima panggilan kecemasan pada pukul 10.39 pagi dan seramai 35 anggota dari Balai Bomba dan Penyelamat (BBP) Jalan Kota serta Kuala Terengganu dikejarkan ke lokasi kejadian.


Bayar zakat pendapatan melalui potongan gaji bulanan

KUALA LUMPUR 13 Ogos – Umat Islam khususnya kakitangan kerajaan dan swasta dipelawa mendaftar untuk membayar zakat pendapatan melalui kempen Skim Potongan Zakat Bulanan (Skim PZB) yang dibuka mulai 1 Ogos lepas hingga 31 Nov ini.

Ketua Pegawai Eksekutif Pusat Pungutan Zakat-Majlis Agama Islam Wilayah Persekutuan (PPZ-MAIWP) Ahmad Shukri Yusoff berkata selain menggalakkan umat Islam membayar zakat, kempen itu sebagai galakan kepada pembayar zakat sedia ada menambah jumlah bayaran mereka.

“Kami di PPZ-MAIWP akan sentiasa bergerak ke hadapan untuk menyediakan saluran bayaran zakat yang lebih mesra pelanggan mengikut kehendak umum agar tiada lagi alasan untuk tidak menunaikan kewajipan zakat.

“Kami akan berusaha untuk memperkemaskan sistem dan kemudahan dari semasa ke semasa,” katanya dalam sidang media mengenai kempen Skim PZB di sini malam tadi.

Beliau berkata pihaknya menggalakkan orang ramai memilih Skim PZB untuk membayar zakat pendapatan kerana cara itu lebih mudah serta tidak membebankan.

Ahmad Shukri berkata pihaknya turut menawarkan empat komputer riba, 40 kad petrol, 40 helai telekung eksklusif dan 100 baucar beli-belah khas kepada mereka yang bertuah.

Orang ramai boleh menyertai Skim PZB secara dalam talian melalui laman sesawang ptg.zakat.com.my atau mendaftar secara manual di kaunter PPZ-MAIWP di Wilayah Persekutuan Kuala Lumpur dan Putrajaya, kaunter bergerak atau majikan.

Pereka fesyen Rizman Nordin dan Ruzaini Jamil, yang hadir pada sidang media itu, berkata mereka menyokong skim tersebut dan telah berdaftar secara dalam talian sejak awal Januari 2017.

“Kami sebagai majikan membuat potongan zakat melalui skim ini untuk kakitangan. Ada masanya sibuk dan lupa, jadi bila buat potongan gaji bulanan ia amat memudahkan, saham akhirat pun sudah terjelas,” kata Rizman.

Ahmad Shukri juga berkata jumlah kutipan zakat PPZ-MAIWP dari Januari hingga akhir Julai tahun ini ialah sebanyak RM404 juta, meningkat sembilan peratus berbanding RM372 juta bagi tempoh sama pada 2019.

Beliau berkata bagi tempoh itu juga, jumlah pembayar zakat turut meningkat 95 peratus dengan seramai 345,000 orang direkodkan berbanding 177,000 pada tahun sebelumnya.

Katanya sepanjang tahun lepas, PPZ-MAIWP mengutip zakat berjumlah RM683 juta dan pada tahun ini, menyasarkan kutipan kira-kira RM690 juta hingga RM700 juta.


Terima kasih atas khidmat bakti sebagai PM – Tun Mohd Ali

AYER KEROH 16 Ogos – Yang di-Pertua Negeri Tun Seri Setia (Dr) Mohd Ali Mohd Rustam menzahirkan penghargaan dan ucapan terima kasih kepada Tan Sri Muhyiddin Yassin atas khidmat bakti beliau sebagai Perdana Menteri Malaysia ke-8.

“Saya berharap kepada semua rakyat dan kepimpinan agar bertenang dan menyerahkan kepada kebijaksanaan Seri Paduka Baginda Yang di-Pertuan Agong untuk melantik Perdana Menteri yang baharu.

“Insya-Allah dengan kebijaksanaan Seri Paduka Baginda dan titipan doa kita semua, mudah-mudahan kemelut ini dapat diselesaikan dengan segera dan Perdana Menteri yang baru dapat dilantik,” katanya dalam satu kenyataan media hari ini.

Tun Mohd Ali turut menjunjung kasih dan menyokong penuh Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Almarhum Sultan Haji Ahmad Shah Al-Musta’in Billah atas kebijaksanaan baginda menangani kemelut kepimpinan negara pada hari ini yang berlandaskan Perlembagaan Persekutuan dan kedaulatan undang-undang.


Lima lelaki ditahan iring perarakan pengebumian rakan dengan mercun dan logo kongsi gelap

KUALA LUMPUR 17 Mac. – Polis menahan lima lelaki disyaki terbabit dalam perarakan pengebumian dengan menggunakan kenderaan pelbagai guna (MPV) yang dipamerkan logo dipercayai ada kaitan dengan kumpulan kongsi gelap.

Ketua Polis Daerah Brickfields Asisten Komisioner Anuar Omar berkata, semua suspek berusia 18 hingga 26 tahun itu ditahan di lima lokasi berasingan sekitar Kuala Lumpur dalam serbuan bermula 9 malam semalam hingga 2.30 pagi tadi.

Tangkapan dibuat susulan dua laporan polis semalam mengenai dua klip video tular di laman sosial memaparkan van yang mempamerkan gambar seorang lelaki dan logo lambang disyaki kumpulan Kongsi Gelap 36 diletakkan di hadapan van bersama kalungan bunga untuk upacara pengebumian.

Kedua-dua klip video yang masing-masing berdurasi 36 dan 58 saat itu dipercayai dirakamkan di Pantai Dalam dan Jalan Tun Sambanthan di sini membabitkan perarakan pengebumian seorang lelaki berusia 28 tahun yang meninggal dunia akibat kemalangan jalan raya Ahad lalu.

“Siasatan awal mendapati suspek adalah rakan kepada mangsa kemalangan maut itu dan menunaikan pesanan si mati untuk membakar mercun apabila dia meninggal dunia,” katanya dalam kenyataan hari ini.

Tiga kereta jenis Toyota Vellfire, Toyota Camry dan Honda Civic, sebuah motosikal jenis Yamaha LC dan sejambak bunga yang digubah berbentuk angka 36 dirampas dalam serbuan itu.

Beliau turut menasihatkan orang ramai agar tidak terlibat dengan sebarang aktiviti yang melanggar sistem perundangan negara dan menyertai pertubuhan yang tidak diiktiraf kerajaan.

Kes disiasat mengikut Seksyen 52(3) Akta Pertubuhan 1966, Seksyen 8 Akta Bahan Letupan 1957, Seksyen 269 Kanun Keseksaan dan Seksyen 233 Akta Komunikasi dan Multimedia 1998.


PDRM kekal momentum kecemerlangan turunkan indeks jenayah negara -PM

KUALA LUMPUR, 25 Mac – Polis Diraja Malaysia (PDRM) berjaya mengekalkan momentum kecemerlangan dalam penurunan indeks jenayah negara sekali gus membuktikan kredibiliti tinggi dalam menjaga keamanan negara.

Perdana Menteri Datuk Seri Ismail Sabri Yaakob berkata walaupun hampir seluruh kekuatan jentera pasukan dikerah untuk penugasan Op COVID-19, PDRM tetap komited mengimbangi keutamaan perkhidmatan memerangi jenayah dan mengekalkan keharmonian masyarakat serta keamanan negara.

Bagi tempoh Januari hingga Februari tahun ini pula, jenayah indeks turut turun kepada 8,484 kes berbanding 9,773 kes dalam tempoh sama tahun lepas.

“Kerajaan mengucapkan terima kasih kepada anggota PDRM yang sanggup mengetepikan kepentingan diri, berhujan panas, memerah keringat dan mendedahkan diri kepada risiko jangkitan dan bencana,” katanya ketika berucap pada sambutan Peringatan Hari Polis ke-215 di Pusat Latihan Polis (Pulapol) di sini hari ini.

Turut hadir Menteri Dalam Negeri Datuk Seri Hamzah Zainudin, Ketua Polis Negara Tan Sri Acryl Sani Abdullah Sani dan Panglima Angkatan Tentera Jen Tan Sri Affendi Buang.

Ismail Sabri turut melahirkan penghargaan terhadap anggota PDRM, sebagai barisan hadapan yang banyak membantu meringankan beban Keluarga Malaysia ketika pandemik COVID-19.

Beliau berkata negara akan memasuki fasa peralihan ke endemik mulai 1 April, namun memohon rakyat untuk bekerjasama mematuhi prosedur operasi standard (SOP) seperti pemakaian pelitup muka.

Dalam pada itu, Perdana Menteri berkata kerajaan sedar tugas kepolisan dalam menangani kes jenayah semakin kompleks, terutama dengan kewujudan teknologi dan pelbagai aplikasi media sosial yang disalah guna untuk perbuatan jenayah.

Ismail Sabri berkata kerajaan amat prihatin terhadap keperluan PDRM untuk meningkatkan keupayaan dalam menghadapi dan membanteras kejadian jenayah kerana soal keselamatan bukan perkara yang boleh dipandang remeh.

Bagaimanapun, Perdana Menteri berkata dalam konteks menjaga keamanan negara, bebanan itu tidak sepatutnya diletakkan atas bahu pasukan keselamatan seperti PDRM semata-mata.

“Saya menyeru kepada seluruh Keluarga Malaysia supaya berganding bahu dan bekerjasama dengan PDRM bagi mengurangkan jenayah dan membanteras tindakan anasir yang cuba menggugat kedaulatan negara dan ketenteraman awam,” katanya.


Pihak berkuasa agama bermuzakarah sebelum fatwakan sesuatu ajaran sesat

PUTRAJAYA 2 Feb. – Jabatan Kemajuan Agama Islam Malaysia (Jakim) akan bermuzakarah bersama Jabatan Agama Islam negeri-negeri sebelum memfatwakan sesuatu ajaran itu sebagai sesat atau sebaliknya, kata Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri.

Katanya, untuk mengeluarkan sesuatu fatwa, ia perlu dilakukan dengan amat berhati-hati bagi memastikan tindakan atau keputusan yang diambil kelak tidak dianggap gopoh atau kekurangan maklumat.

“Kita tidaklah nak menyatakan sesuatu (ajaran) itu dengan sepantas itu melainkan perkara yang telah disepakati,” katanya kepada media selepas majlis pelancaran Yayasan Dakwah Islamiah Malaysia (Yadim) Peduli Musaadah 2.0 dan Misi Bantuan Pasca Banjir di sini hari ini, yang turut dihadiri Yang Dipertua Yadim Nasrudin Hassan.

Mengulas sama ada Islam Melayu yang didakwa dibawa oleh ‘Ibu Yati’ atau nama sebenarnya Wan Noor Hayati Wan Alias sudah difatwakan sebagai sesat, Zulkifli berkata pihaknya akan mendapatkan pandangan daripada pihak berkuasa agama dari negeri yang terbabit dengan ajaran itu.

“Saya cukup berhemah dan berhati-hati dalam masalah ini kerana mengambil pandangan Imam Malik selama mana dapat takwil (penjelasan), cuba takwil yang baik-baik dahulu, melainkan perkara itu memang perkara yang jelas atau perkara itu sudah dikeluarkan satu fatwa atau warta, maka itu barulah kita katakan tidak dibenarkan,” katanya.

Sebelum ini, Nasrudin dilaporkan menasihatkan agar orang ramai tidak terpengaruh dengan ajaran Islam Melayu yang didakwa dibawa individu dikenali sebagai ‘Ibu Yati’, yang turut didakwanya menggunakan lafaz syahadah yang pelik.

Sementara itu, Nasrudin berkata pihaknya tidak akan mengemukakan permohonan maaf kepada Ibu Yati susulan laporan polis yang dibuat wanita itu yang memberi Nasrudin tempoh tujuh hari untuk mengemukakan permohonan maaf kepadanya atas dakwaan yang dibuat Yadim.

Malah, Nasrudin berpendapat Yadim tidak perlu membuat laporan polis kerana dimaklumkan terdapat lebih 10 pertubuhan bukan kerajaan (NGO) sudah membuat laporan polis berhubung perkara itu.

“Islam yang diamalkan pada masa sekarang merupakan Islam yang sebenarnya yang diwahyukan Allah melalui al-Quran dan al-Sunah. Islam itu adalah universal. Tiada istilah Islam Arab mahupun Islam Melayu,” katanya.


MAKAF mahu akhiri penantian pingat emas selepas 12 tahun

TELOK MAS 22 Mei – Kejohanan Karate Asia ke-19 medan terbaik bagi skuad karate negara menghadapi Sukan Asia 2023 Hangzhou, China pada September ini.

Presiden Persekutuan Karate Malaysia (MAKAF), Datuk Nur Azmi Ahmad berkata persiapan rapi ini juga bagi memastikan Malaysia menghasilkan emas selepas 12 tahun tidak pernah menang emas dalam acara itu.

“Sebagai persiapan awal atlet negara akan menjalani latihan selama sebulan di Mesir pada Jun ini, seterusnya di Jepun dan Vietnam untuk menghadapi dua kejohanan utama.

“Saya percaya sasaran ini dapat dicapai dengan kehadiran jurulatih baharu selain semangat dan komitmen skuad karate negara di samping kemenangan melepasi sasaran kutipan emas iaitu empat emas, dua perak dan lima gangsa,” katanya

Terdahulu, hadir sama memeriahkan rumah terbukanya Yang di-Pertua Negeri, Tun Seri Setia Mohd Ali Mohd Rustam; Ketua Menteri, Datuk Seri Ab Rauf Yusoh Setiausaha Kerajaan Negeri, Datuk Wira Zaidi Johari; Speaker Dewan Undangan Negeri, Datuk Wira Ibrahim Durum; Exco Kerajaan Negeri dan Pengarah Jabatan Siasatan Jenayah (JSJ), Datuk Seri Ayob Khan Mydin Pitchay.

Ujarnya, pihaknya telah berbincang dengan Setiausaha Kerajaan Negeri selaku penganjur bersama untuk memastikan Melaka bersedia menjadi tuan rumah terbaik kejohanan tersebut.

“Sasaran setiap atlet bertanding untuk mendapatkan satu pingat emas itu wajib, setiap negara itu persiapan mereka berbeza dalan Sukan Asia ini, kita akan melihat atlet yang paling berpotensi dalam kejohanan karate ini nanti,” katanya.

Untuk rekod Kejohanan Karate Asia ke-19 itu membabitkan seramai 1,500 atlet daripada 45 negara yang diadakan di Pusat Dagangan Antarabangsa Melaka (MITC) bermula 20 hingga 22 Julai depan.


Culik dan bunuh rakan sebab hutang

Ketua Polis Perak Datuk Mior Faridalathrash Wahid berkata dalam kejadian 3 Okt lepas seorang individu mendakwa beliau bersama seorang lelaki berumur 29 tahun diserang dua lelaki bersenjatakan kayu semasa berada di kolam ikan Kampung Poh, Bidor pada pukul 10.22 malam, sebelum lelaki itu dilarikan.

Beliau berkata susulan laporan polis oleh individu berkenaan, Selasa lepas polis menahan seorang suspek berumur 30 tahun yang kemudiannya mendedahkan bahawa lelaki itu telah dibunuh dan mayatnya ditanam di sebuah kebun sawit di kawasan Bidor.

“Polis menemui mayat itu yang dibungkus dengan kanvas setelah dipandu arah oleh suspek, dan berdasarkan siasatan, kejadian dipercayai berpunca daripada masalah hutang antara mangsa dengan suspek, yang kedua-duanya bekerja mengambil upah memotong buah kelapa sawit,” katanya dalam kenyataan di sini, hari ini.

Menurutnya suspek kini direman empat hari bagi membantu siasatan di bawah Seksyen 365 Kanun Keseksaan kerana melarikan orang dengan salah dan Seksyen 302 akta sama kerana membunuh.

Sementara itu Mior Faridalathrash berkata polis sedang berusaha mengesan seorang lagi suspek bernama M.Anbu bagi membantu siasatan dan orang ramai yang mempunyai sebarang maklumat mengenainya diminta menghubungi ASP Noor Irwan Abd Ghani dengan menelefon 0173168097 atau hubungi mana-mana balai polis berhampiran.


Kerajaan laksana pembaharuan sistem pembekalan elektrik negara – PM

Katanya kuota baharu ini akan diagihkan untuk pelaksanaan program di bawah mekanisme sedia ada termasuk New Enhanced Dispatch (NEDA) dan program pemasangan solar di bumbung bangunan.

Selain itu, katanya untuk penerokaan kaedah pelaksanaan program TBB baharu seperti pembangunan taman solar, pembekalan elektrik untuk tujuan pusat-pusat data baharu serta penjanaan hidrogen hijau.

Dalam pada itu, Perdana Menteri berkata ia juga untuk penyediaan opsyen baharu perolehan bekalan elektrik hijau kepada syarikat korporat melalui konsep Perjanjian Pembelian Tenaga Maya (VPPA), mulai suku keempat 2022, dengan tawaran kuota 600MW.

“Dengan persetujuan ini, kerajaan menjangkakan 14,000 peluang pekerjaan dan nilai pelaburan baharu berjumlah RM6 bilion dapat diwujudkan bagi menyokong pembangunan industri TBB negara,” kata Ismail Sabri.

Katanya kerajaan akan turut melaksanakan inisiatif perintis pembangunan Pulau Tenaga Hijau di Pulau Redang dan Pulau Perhentian, Terengganu serta Pulau Tioman, Pahang bagi menyediakan bekalan elektrik yang konsisten, mampu bayar dan rendah pelepasan karbon.

“Pengguna elektrik di kedua-dua buah pulau peranginan itu akan menerima bekalan elektrik selama 24 jam menjelang 2025, sekali gus mengurangkan kira-kira 70 peratus pelepasan gas rumah kaca,” kata Perdana Menteri.

Beliau berkata kerajaan turut menetapkan kerangka perundangan kawal selia keselamatan pembangunan infrastruktur pengecasan kenderaan elektrik (EV) supaya aspek keselamatan awam dan pengguna terpelihara dan terjamin.

Sehubungan itu, katanya Garis Panduan Pembangunan Infrastruktur EV di bawah Akta Bekalan Elektrik 1990 (Akta 447) akan dikuatkuasakan pada suku keempat 2022 untuk memastikan pembangunan infrastrukturnya dilaksanakan dengan selamat dan teratur mengikut piawaian yang ditetapkan.

“Saya juga ingin memaklumkan bahawa Tenaga Nasional Bhd (TNB) dengan kerjasama Syarikat MySuri Biz Technologies Sdn Bhd akan menyediakan 1,000 unit EV teksi, sebagai menyokong usaha penyahkarbon negara.


Rakyat Thailand masuk ke Malaysia perlu guna MySejahtera

PADANG BESAR, 29 Mac – Bermula 1 April ini, rakyat Thailand yang ingin memasuki Malaysia perlu mendaftar dalam aplikasi MySejahtera, selain mematuhi prosedur operasi standard (SOP) yang telah ditetapkan, kata Exco Hubungan dan Kerjasama Sempadan Perlis Ruzaini Rais.

“Daripada maklumat yang saya terima daripada pihak Jabatan Imigresen dan Jabatan Kesihatan negeri (JKNPs), pintu sempadan di Wang Kelian, Perlis, hanya untuk kemasukan daripada rakyat Thailand,” katanya kepada pemberita ketika membuat tinjauan di pintu sempadan Wang Kelian, di sini, hari ini.

Perdana Menteri Datuk Seri Ismail Sabri Yaakob pada 8 Mac lepas mengumumkan Malaysia akan memasuki Fasa Peralihan Ke Endemik dan membuka semula sempadan negara mulai 1 April.


Wanita kerugian RM132,900, diperdaya ‘pegawai KKM’

KUALA LUMPUR, 3 Mei – Gara-gara panik kerana didakwa meminta ubatan berlebihan di sebuah klinik komuniti, seorang pengurus sumber manusia kerugian RM132,900 setelah menjadi mangsa penipuan sindiket Macau Scam.

Ketua Jabatan Siasatan Jenayah Komersial Kuala Lumpur ACP Mohd Mahidisham Ishak berkata wanita  bekerja di syarikat swasta itu menerima panggilan daripada seorang lelaki yang menyamar sebagai pegawai Kementerian Kesihatan bertugas di Bahagian Pemeriksaan Bekalan Ubatan pada 18 April lepas.

“Mangsa diminta untuk mengesahkan sama ada pernah mengambil ubat-ubatan seperti panadol, ubat tahan sakit, ubat batuk dan ubat selesema secara berlebihan di sebuah klinik komuniti.

“Mangsa menafikan dakwaan itu namun panggilan kemudiannya disambungkan kepada seorang lelaki lain menyamar sebagai pegawai polis dan memaklumkan mangsa juga mempunyai rekod terlibat dengan jenayah pengubahan wang haram,” katanya dalam kenyataan hari ini.

Katanya panik dengan ugutan itu, mangsa membuat pindahan wang sebanyak lima kali ke dalam akaun yang sama bermula 22 hingga 26 April berjumlah keseluruhan RM132,900.

Beliau berkata suspek juga meminta mangsa menunggu keputusan siasatan tersebut dan pada 30 April lepas, mangsa menerima panggilan telefon dan diminta untuk membuat bayaran tambahan.

“Merasakan dirinya tertipu, mangsa membuat laporan polis pada hari yang sama (April 30) dan suspek kini sedang dikesan. Kes disiasat di bawah Seksyen 420 Kanun Keseksaan kerana menipu,” katanya.

Beliau menasihatkan orang ramai supaya menyemak akaun bank atau nombor telefon diragui melalui laman sesawang http://ccid.rmp.gov.my/semakmule dan untuk laporan sebarang jenayah ataupun aktiviti mencurigakan supaya menghubungi hotline Polis Kuala Lumpur di talian 03-2146 0584/ 0585 atau balai polis berdekatan.


Upin & Ipin idea asal pelakon suara Opah – Les’ Copaque

SHAH ALAM 17 Jan – Siri animasi kanak-kanak, Upin & Ipin adalah rekaan semata-mata dan telah ditulis sepenuhnya oleh produksi Les’ Copaque Production.

Menerusi kenyataan dikeluarkan di laman syarikat itu, setiap siri yang disiarkan telah memetik idea asal dari Hajah Ainon yang juga pelakon suara Opah dalam siaran tersebut.

Terdahulu, sebuah video tular di aplikasi ‘TikTok’ mengaitkan kisah perjalanan asal watak utama animasi itu mendakwa telah mengaitkan dengan kisah seorang penduduk di Palu, Sulawesi, Indonesia.

Video yang ditularkan turut berkongsi gambaran imej sebenar kediaman asal watak animasi terkenal itu dan turut memaparkan tanah perkuburan yang mendakwa Upin telah meninggal dunia pada 1995 manakala Ipin meninggal dunia pada 1996.

Video tular itu telah menerima ribuan kritikan dan pendapat pelbagai pihak serta lebih 120,000 netizen memberi respon tanda suka pada platform berkenaan.


E-Hailing: Airasia ride bermula di Lembah Klang

KUALA LUMPUR 24 Ogos – AirAsia Bhd menerusi Super App miliknya melancarkan perkhidmatan e-hailing terbaharu dikenali airasia ride, yang menawarkan lebih banyak kemudahan dan nilai kepada penumpang di samping peluang pendapatan lebih baik kepada pemandu, memetik laporan portal Berita Harian sebentar tadi.

Ketua Pegawai Eksekutif Kumpulan AirAsia, Tan Sri Tony Fernandes, berkata perkhidmatan yang bermula hari ini di Lembah Klang akan diperluaskan ke bandar utama lain tidak lama lagi.

“AirAsia sentiasa menawarkan kemudahan, fleksibiliti dan nilai terbaik, justeru airasia ride menawarkan penyelesaian perkhidmatan e-hailing yang berbeza dan menarik melalui platform sehenti airasia Super App untuk pengalaman tempahan menyeluruh dari udara ke jalan raya.

“Dengan memanfaatkan aset data yang telah kami bina sejak 20 tahun lalu, airasia ride adalah peneraju baharu dalam industri e-hailing dan perjalanan.

“airasia ride bukan sahaja membawa anda dari lokasi A ke B, tetapi turut menyediakan pengalaman pengguna menyeluruh untuk penumpang sebelum, semasa dan selepas penerbangan,” katanya pada majlis pelancaran maya airasia ride, hari ini.

Hadir sama, Presiden airasia Digital, Aireen Omar; Ketua Pegawai Eksekutif airasia Super App, Amanda Woo; Ketua Penguatkuasaan Keselamatan Kumpulan AirAsia yang juga Ketua airasia ride, Kapten Ling Liong Tien; dan Ketua Pegawai Eksekutif airasia ride Malaysia, Lim Chiew Shan.


Dua beradik lelaki lemas dalam parit di Pantai Remis

Ketua Polis Daerah Manjung ACP Nor Omar Sappi berkata pihaknya menerima panggilan mengenai insiden itu daripada orang awam pada 7 malam.

“Penolong Pegawai Perubatan Klinik Kesihatan Pantai Remis telah mengesahkan kematian kedua-dua mangsa tersebut pada pukul 7.15 malam,” katanya dalam satu kenyataan.

Nor Omar berkata hasil siasatan awal mendapati kedua-dua mangsa telah keluar bermain di luar kawasan rumah pada 5 petang dan ketika itu ibunya yang berusia 36 tahun memasak di dapur.

“Kira-kira setengah jam kemudian, ibunya telah memanggil anak lelaki sulungnya berusia 10 tahun untuk mencari kedua-dua adiknya supaya pulang ke rumah.

“Abang mereka kemudiannya menemukan kedua-dua mangsa berada di dalam parit berhampiran dan terus memaklumkan kepada ibunya seterusnya meminta bantuan orang ramai untuk mengeluarkan mangsa dari parit berkenaan,” katanya.

Nor Omar berkata mayat kedua-dua mangsa telah dihantar ke Hospital Seri Manjung untuk proses bedah siasat bagi mengenal pasti punca kematian dan siasatan mendapati tiada sebarang unsur jenayah dalam kejadian berkenaan.


Kakitangan pejabat daerah dan tanah direman bantu siasatan kes rasuah

ALOR SETAR 2 Ogos – Lima individu termasuk empat kakitangan Pejabat Daerah dan Tanah di Kedah direman lima hari bermula hari ini bagi membantu siasatan kes rasuah pada 2019 dan 2020.

Perintah reman ke atas mereka yang berusia 48 hingga 57 tahun termasuk seorang wanita itu dikeluarkan Penolong Pendaftar Wan Nor Fadzilah Wan Ibrahim selepas menerima permohonan daripada Suruhanjaya Pencegahan Rasuah Malaysia (SPRM) di Mahkamah Majistret, di sini.

Menurut sumber SPRM, mereka disyaki menerima rasuah daripada seorang pemilik tanah sebagai balasan mendaftarkan 41 nama pemilik lain ke dalam hak milik tanah tanpa melalui urusan pindah milik tanah yang sah.

Katanya, kelima-limanya ditahan antara 8.20 pagi hingga 4.20 petang semalam, di beberapa lokasi di sekitar Alor Setar, Pendang dan Langkawi untuk siasatan mengikut Seksyen 17(a) Akta SPRM 2009.

Sementara itu, Pengarah SPRM Kedah Datuk Shaharom Nizam Abd Manap mengesahkan perkara itu dan memaklumkan siasatan lanjut sedang dilakukan termasuk mengesan jika terdapat individu lain disyaki turut terlibat dalam kes itu.


Tiga teras strategi untuk pelan tindakan keusahawanan IPT 2021-2025

PUTRAJAYA 19 Feb. – Kementerian Pengajian Tinggi merangka tiga strategi teras bagi memperkasa program keusahawanan dalam kalangan graduan melalui Pelan Tindakan Keusahawanan Institusi Pendidikan Tinggi (IPT) 2021–2025.

Menterinya Datuk Seri Dr Noraini Ahmad berkata, tiga teras itu menumpukan kepada memantapkan ekosistem keusahawanan yang bersinergi dan holistik; memperkasakan jaringan keusahawanan berimpak tinggi dan menekankan keusahawanan yang berteraskan inovasi dan teknologi.

Beliau berkata pelan tersebut merupakan naratif baharu kepada program pembangunan keusahawanan di IPT yang juga bertepatan dengan satu daripada Fokus Strategik 2021 KPT.

Sepanjang pelaksanaan Pelan Tindakan Keusahawanan IPT 2016-2020, seramai 49,983 pelajar direkodkan menjalankan perniagaan dalam tempoh pengajian mereka, namun hanya 7,148 atau 14.3 peratus meneruskan kerjaya sebagai usahawan selepas tamat pengajian, katanya.

“Berdasarkan statistik tersebut, ditambah dengan impak pandemik COVID-19, maka adalah kritikal usaha pemerkasaan program keusahawanan dalam kalangan graduan semasa pengajian diberi penekanan dan penegasan baharu,” katanya ketika melancarkan pelan itu yang disiarkan melalui laman Facebook Kementerian Pengajian Tinggi hari ini.

Noraini berkata secara umumnya kerangka strategi itu meraikan pembentukan ekosistem keusahawanan yang sinergistik antara keusahawanan akademik, industri, kerajaan dan komuniti dalam landskap sistem pendidikan tinggi negara.

Beliau berkata pemerkasaan kurikulum keusahawanan di IPT yang turut ditekankan dalam pelan itu diterjemahkan melalui buku Panduan Pendidikan Keusahawanan Bersepadu Institusi Pendidikan Tinggi.

Buku itu menekankan enam fokus utama pembangunan kurikulum program keusahawanan iaitu Asas Pengetahuan Dalam Keusahawanan; Pengetahuan Dalam Keusahawanan Lanjutan; Pengetahuan Dalam Bidang Perniagaan; Aktiviti Tambahan Kurikulum Keusahawanan; Kemahiran Pembangunan Manusia dan Aperantis Keusahawanan, katanya.


Sumbangan YaPIEM daging dan barang asas, ringankan beban pelajar UTeM

DURIAN TUNGGAL 3 Dis- Sebanyak 400 kilogram daging mentah dan 200 pek makanan asas disumbangkan kepada golongan B40 dalam kalangan pelajar dan staf Universiti Teknikal Malaysia Melaka (UTeM), hari ini.

Pengurus Yayasan Pembangunan Ekonomi Islam (YaPEIM) Melaka, Azharry Giman berkata, sumbangan pertama kali itu bertujuan meringankan bebanan golongan pelajar dan staf seiring dengan lonjakan harga barangan ketika ini.

“Lebih 600 pelajar termasuk kakitangan Universiti Teknikal Malaysia Melaka (UTeM) dalam golongan B40 menerima sumbangan hari ini,iaitu 200 pek barangan asas dan 400 kilogram daging segar iaitu seorang pelajar diperuntukkan satu kilogram (satu pek) daging.

“YaPIEM menerusi program Food Bank, kita sudah menyantuni masyarakat dalam keadaan pandemik ini sejak Perintah Kawalan Pergerakan (PKP) pada tahun 2020 lalu, dan dengan misi dan visi yayasan ini, kita akan cuba bantu golongan-golongan yang memerlukan di luar sana, meliputi pelbagai lapisan umur, bangsa dan agama,” katanya.

Beliau berkata demikian dalam sidang media selepas Majlis Penyerahan Sumbangan Sempena Pesta Konvo Maya Tuah, di Kampu Induk UTeM, di sini hari ini.

Hadir Sama, Pemangku Naib Canselor, Prof, Ir, Dr. Ghazali Omar dan Timbalan Naib Canselor Hal Ehwal Pelajar, Datuk Dr. Sabri Mohamad Sharif.

Dalam pada itu, seorang penerima bantuan terbabit yang juga pelajar UTeM, Muhammad Sufi Ridhwan Mohd. Khir, 23, bersyukur menerusi bantuan yang diterima itu, dia dapat berjimat dalam tempoh dua minggu mendatang.

“Syukur, Alhamdulillah, terima kasih kepada pihak YaPIEM, dengan adanya bantuan ini, kami dapat jimatkan duit belanja untuk dua minggu akan datang.

“Memang sangat tepatlah kita dapat sumbangan barangan makanan sebegini, dengan harga barang naik, dengan duit belanja pun semakin kurang, memang kena masa.